» Srpski, egipatski i evropski privrednici razgovarali o unapređenu poslovne klime na Regionalnom biznis forumu\nRegionalni biznis forum, koji je prvi put održan u Novom Sadu od 25. do 27. septembra okupio je blizu 150 poslovnih ljudi iz evropskih država, Srbije i Egipta, koji su tokom ova tri dana predstavljali privredne i poslovne potencijale svojih regija, sklapali poslovne dogovore i razgovarali o unapređenju poslovne klime.\nForum su organizovali Skupština evropskih regija i Skupština AP Vojvodine u saradnji sa Privrednom komorom Vojvodine, novosadskim EU info kutkom, Razvojnom agencijom Vojvodine i Evropskom mrežom preduzetnika.\nNa otvaranju foruma u Privrednoj komori Vojvodine, predsednik ove institucije Boško Vučurević izrazio je zadovoljstvo što je PKV u prilici da ugosti predstavnike regionalnih privrednih komora, regionalnih razvojnih agencija i drugih institucija koje pružaju podršku za razvoj malih i srednjih preduzeća.\n“Učesnici foruma dolaze iz 16 evropskih zemalja i Afrike. Tu je i egipatska delegacija s kojom smo imali uspešne poslovne sastanke na kojima smo pokrenuli ekonomsku saradnju. To što smo juče započeli s njima nastavljamo danas sa predstavncima regiona, privrednih komora, razvojnih agencija i institucija koje podržavaju pre svega mala i srednja preduzeća. Privredna komora Vojvodine zajedno sa partnerima koji su učestvovali u organizaciji ovog foruma stvara jednu sinergiju u kojoj će se razviti kvalitetan privredni ambijent i doprinosi umrežavanju institucija i privrednika u regionu i šire. Očekujem dobre rezultate, brojne poslovne susrete i povezivanje institucija koje su ovde prisutne”, rekao je Vučurević.\nNa forumu su predstavljeni sektori poljoprivrede i prehrane, metalo-prerađivačke industrije i turizma, a prvog dana foruma predstavnici šest regija – stručnjaci za preduzetništvo i finansije iz Belgije, Holandije, Rumunije, Turske i Italije prezentovali su svoje potencijale, a o privrednim potencijalima AP Vojvodine govorio je direktor Razvojne agencije Vojvodine, Nikola Žeželj.\nPrisutnima se obratio i potpredsednik Pokrajinske vlade Đorđe Milićević koji je istakao da su saradnja i povezivanje privrednika uz podršku javnog sektora, kao i razmena informacija i ideja, pokretači ekonomskog boljitka kojem svi stremimo.\n“Republika Srbija, a samim tim i Vojvodina, u sam vrh svojih prioriteta stavljaju ekonomski razvoj. U proteklim godinama postižemo izuzetne rezultate, pre svega u ekonomskoj stabilizaciji zatim i u ekonomskom razvoju. Ostvarili smo 4,5 procenta rasta bruto društvenog proizvoda u prvoj polovini ove godine i to jeste ohrabrujuća brojka. Beležimo rast industrijske proizvodnje, pre svega prerađivačke industrije, rast turizma, rast građevinarstva i to su dobre vesti. Ti trendovi se prate i u AP Vojvodini. Pokrajinska vlada daje maksimalan doprinos razvoju privrede Vojvodine, nizom podsticajnih mera, kroz pokrajinski budžet, osnivanjem Razvojne agencije Vojvodine ali i organizovanjem ovakvih skupova koji su pravi ambijent u kome poslovni ljudi delaju”, rekao je on i dodao da je ubrzan privredni razvoj apsolutni prioritet za Pokrajinsku vladu jer je to ključni preduslov za razvoj svih drugih segmenata društvenog života.\nMeđunarodni poslovni susreti, odnosno B2B (business-to-business) sastanci, održani su tokom drugog dana. Učesnici foruma na licu mesta i u direktnoj komunikaciji birali su potencijalne partnere u skladu sa poslovnim interesima, a održano je više od 120 ovakvih sastanaka. Trećeg dana foruma, domaćini su za inostrane goste organizovali obilazak i razgledanje Novog Sada i okoline.\nFestival evropskog filma (#EUfilmFest) nastavlja jesenju turneju u Nišu


By Newsroom / Објављено на: May 19, 2021\nPredsednik Crne Gore Milo Đukanović najavio je danas da neće potpisati izmene Zakona o državnom tužilaštvu koje je Skupština usvojila prošle sedmice.\n„Danas ću vratiti zakone o tužilaštvu Skupštini na ponovno odlučivanje“, izjavio je predsednik Đukanović na godišnjoj konferenciji za novinare na Cetinju.\nNaglasio je da su ovim zakonima ugroženi ustavno-pravni sistem Crne Gore.\n„Ustav predviđa podeljeni sistem vlasti, ali ne predviđa kontrolu nad pravosuđem. Osnovni demokratski principi se uništavaju, partnerstvo sa EU se uništava“, istakao je on.\nPodsetio je da je u dva navrata Venecijanska komisija (VC) jasno iznela svoje primedbe na nameru koju nude dva zakona o tužilaštvu.\n„Poslednje mišljenje VC kaže ono što je neprihvatljivo – da se tužilac bira van tužilačke organizacije. Sve ovo vladajuća koalicija brutalno ignoriše“, naglasio je predsednik Đukanović.\nSmatra da nova većina želi da pronađe nekoga ko će nastaviti sa brutalnim revanšizmom, a to nije dobro za Crnu Goru.\nAli, izjava koja je izazvala više reakcija odnosila se na kandidate za ambasadore Crne Gore. Đukanović je rekao da je logično da „oni koji su bili protiv obnavljanja crnogorske nezavisnosti i protiv stvaranja države u poslednjih 15 godina, nemaju moralno pravo da traže saglasnost države da budu njeni predstavnici”.\n„Proces konsultacija za izbor novih ambasadora je započeo i podsećam vas da sam imao dva razgovore na tu temu sa predstavnicima Vlade, uključujući i ministra spoljnih poslova Đorđa Radulovića“, rekao je Đukanović.\nNakon ove izjave, šef poslaničkog kluba Demokratskog fronta u Skupštini Crne Gore Slaven Radunović rekao je da će stranka započeti proces opoziva Đukanovića.\n“Đukanović je rekao da oni koji su bili protiv nezavisnosti Crne Gore nemaju pravo da budu njeni predstavnici. Ustav Crne Gore navodi da se prava i slobode ostvaruju na osnovu Ustava i da su svi jednaki pred zakonom. Građani ove države koji su učestvovali na referendumu, zbog svog izjašnjenja ne mogu da obavljaju javnu funkciju. To je najeksplicitniji vid kršenja ljudskih prava i vrhunac drskosti. Očekujem najozbiljnije reakcije svih institucija u Crnoj Gori koji se bave ovim stvarima. Pokušaćemo da animiramo 25 poslanika i da zatražimo opoziv. Đukanović je pokazao da nije predsjednik svih građana”, naveo je Radunović.\nSlovenija: Protesti muslimanske zajednice protiv izraelske zastave na zgradi vlade\nKosovo: Pismo ministara spoljnih poslova i kulture Evropa Nostri o manastiru Dečani\nBorrell organizovao večeru za lidere zemalja Zapadnog Balkana\nSlovenija: Janša razgovarao sa albanskim predsednikom Metom\nZeman: Izvinjavam se zbog bombardovanja Jugoslavije\nBiH: Održana konferencija „Institucionalna podrška borbi protiv korupcije u BiH – IPAK“\nParlament Crne Gore će odlučiti o učešću Vojske u sastavu KFOR-a\nHrvatska bi mogla 20% energije dobijati iz Jadrana


Ahmetović: Fokus na ukidanju viza, popisu stanovništva i državnoj imovini\nMinistar bezbjednosti BiH Sadik Ahmetović izjavio je večeras nakon prvog dana sjednice Upravnog odbora Savjeta za provođenje mira /PIK/ da su o pitanju liberalizacije viznog režima za građane BiH predstavnici Savjeta ministara BiH članovima PIK-a iznijeli potpuno iste stavove.\n"Kada je riječ o popisu stanovništva predsjedavajući Savjeta ministara BiH Nikola Špirić, ministar finansija i trezora Dragan Vrankić i ja imali smo nekih različitih stavova, mada smatram da to nije nerješiv problem", rekao je Ahmetović novinarima.\nPrema njegovim riječima, pitanja koja su preovladavala tokom večerašnjeg zasjedanja Upravnog odbora PIK-a bila su liberalizacija viznog režima, popis stanovništva i državna imovina.\n"Imam utisak da će to biti fokus međunarodne zajednice kada je riječ o narednim koracima u BiH. Nije bilo nikakvih kritika i uglavnom se govorilo o potrebama da se naprave potrebni koraci", rekao je Ahmetović.\nKako je najavljeno iz OHR-a, Upravni odbor Savjeta za provođenje mira tokom dvodnevne sjednice u Sarajevu ramotriće "nedavne prijetnje teritorijalnom integritetu i suverenitetu zemlje, te pokušaje osporavanja autoriteta visokog predstavnika kao i ustavnog i pravnog okvira države".\nPIK će analizirati napredak koji su ostvarile vlasti BiH u ispunjavanju uslova za članstvo u EU, uključujući liberalizaciju viznog režima, zakon o popisu stanovništva BiH, te prioritete iz Evropskog partnerstva.\nČlanovi Upravnog odbora PIK-a biće informisani o nastojanjima vlasti da ispoštuju uslove iz standbaj-aranžmana Međunarodnog monetarnog fonda reformom javne potrošnje.


Zamena konektora punjenja Samsung S8, S8 plus – Doktor Mobil Zamena konektora punjenja Samsung S8, S8 plus – Doktor Mobil\nDa bi Vaš mobilni telefon normalno i nesmetano radio, važno je da se njegova baterija redovno puni i da ima stabilno napajanje električnom energijom. Ako je zbog kvara na konektoru takva funkcija onemogućena, u servisu mobilnih telefona Doktor Mobil u Beogradu uspešno radimo zamenu ili popravku konektora punjenja na Samsung Galaxy S8 i S8 plus pametnim telefonima.\nSamsung Galaxy S8 (G950) i Samsung Galaxy S8+ (G955) su vrhunski pametni telefoni koji pretenduju i na titulu najboljih smartfona u 2017. godini. Sjajnog dizajna i izvrsnog kvaliteta i performansi, u vrlo kratkom roku zadobili su brojne simpatije ljubitelja Android telefona.\nAko ste ponosni vlasnik nekog od ova dva premijum modela, budite pažljivi pri rukovanju uređajem, da Vam se slučajno ne bi desilo da oštetite neku važnu hardversku komponentu, kao što je konektor napajanja (punjenja) o čijoj popravci i zameni pišemo u ovom tekstu.\nZamena ili popravka konektora punjenja na Samsung Galaxy S8 i S8+\nKada je konektor punjenja (napajanja) na mobilnom telefonu pokvaren ili oštećen, Vaš uređaj neće moći da puni svoju bateriju (uopšte ili će to raditi otežano), a može se desiti da telefon jednostavno ne registruje da je priključen na punjač.\nUzroci za takav kvar mogu biti raznovrsni, od neke fabričke greške na konektoru do fizičkog oštećenja usled nepažljivog rukovanja (kvašenje, grubo priključivanje punjača, itd) ili zbog neodgovarajućeg električnog napona.\nBez obzira kakav problem je u pitanju, Doktor Mobil tim stručnih i iskusnih servisera će na telefonu uraditi profesionalnu dijagnostiku i otkloniti kvar zamenom ili popravkom neispravnog konektora punjenja.\nSpecijalističku operaciju zamene ili popravke konektora punjenja na Samsung Galaxy S8 i S8 plus mobilnom telefonu za Vas ćemo obaviti pouzdano, bezbedno i u realno najkraćem mogućem vremenskom roku.\nCena zamene ili popravke konektora punjenja na Samsung Galaxy S8 ili S8 plus\nUslugu zamene ili popravke konektora punjenja na Samsung Galaxy S8 ili Samsung Galaxy S8+ smartfonu u našem servisu pružamo po povoljnoj ceni. Ako biste voleli da unapred dobijete preciznije informacije o ceni ili roku za popravku uređaja, izvolite pišite nam preko forme u nastavku teksta ili nas jednostavno pozovite na telefone Doktor Mobil servisa.\nPored servisiranja konektora punjenja, ekrana, stakla, kamere i brojnih drugih usluga, u servisu mobilnih telefona Doktor Mobil u Beogradu efikasno i sigurno obavljamo i dekodiranje Samsung telefona, kompletan servis Samsung mobilnih telefona i zamenu baterije na mobilnim telefonima.\nZamena ili popravka konektora punjenja na Samsung S6 i S6 edge\nPravilno punjenje baterije telefona električnom energijom jedna je od ključnih stvari za stabilan i nesmetan…


Fukujama za Glas Amerike: Srbija pod Vučićem ide u autoritarnom smeru - Centar za evroatlantske studije - CEAS\n"Imam mnogo prijatelja u Srbiji i jedan od njih mi je skrenuo pažnju na ovaj problem, i onda sam se raspitao i svi su mi rekli da je to veoma ozbiljno pitanje akademske slobode i znak autoritarnih tendencija u srpskoj vladi. Bilo mi je drago da uradim sve što mogu da ih podržim", kaže ugledni stručnjak u ekskluzivnom razgovoru za Srpski servis Glasa Amerike.\nOsim Fukujame, koji je profesor političkih nauka na univerzitetu Stenford i predsednik uredničkog odbora časopisa "Američki interes", peticiju su potpisali i renomirani svetski intelektualci: Jirgen Habermas, Noam Čomski, Toma Piketi i Džudit Batler.\nGlas Amerike: Kako vidite Srbiju sada, ima li tamo demokratije i slobode govora?\nFukujama: Nažalost pod predsednikom (Aleksandrom) Vučićem, zemlja se prilično postojano kreće u autoritarnom smeru i mislim da je počeo da koristi krizu, izazvanu Kovidom 19 kao način da poveća svoju izvršnu vlast, isto kao Viktor Orban i neki drugi lideri u regionu. U nekom momentu... ili možda smo već došli do te tačke, gde će svaka ideja o članstvu u EU biti nemoguća, jer je EU zasnovana na sistemu vrednosti, koji ne podržava ili ne personifikuje trenutni režim u Beogradu.\nGlas Amerike: Da li mislite da će Srbija sada da ide brže ka EU, ili sporije imajući to u vidu?\nFukujama: Definitivno će ići sporije, ima više razloga za to. Mislim da je vlada odlučila da ionako nije toliko zainteresovana za EU, stvari koje treba da urade da bi ispunile kriterujume za pristup, oni ne žele da rade. Zaista mislim da će se proces usporiti, možda zaustaviti ili čak krenuti unazad.\nGlas Amerike: Ali oni kažu da su za EU i to jedan od spoljnopolitičkih ciljeva. Da li verujete u to kada srpske vlasti kažu da je Srbija na putu ka EU, dok je i dalje okrenuta Rusiji i Kini?\nFukujama: Mislim da Srbija igra dvostruku igru. Želi da predstavi zapadnoj javnosti, Briselu i Berlinu i drugim prestonicama da je i dalje na putu ka članstvu u EU, ali i produbljuje saradnju sa Rusijom i sa Kinom. U stvari, raniji napori da se ostane na strani Zapada, su način da se izbegne kritika sa Zapada.\nGlas Amerike: Neki bi rekli da se Srbija okreće ka Rusiji i Kini zato što ne vidi entuzijazam iz Brisela i ne dobija zeleno svetlo.\nFukujama: U slučaju Severne Makedonije, možete biti vrlo kritični prema Evropi, jer je to zemlja koja je uložila ozbiljan napor da reformiše vladu, sprovodi dobru politiku i načinila je velike žrtve da bi promenila ime i postigla dogovor sa Grčkom, a onda joj je predsednik (Francuske, prim. aut) Makron zalupio vrata u lice i mislim da je to zaista šteta. Međutim, ne mislim da je Srbija iskrena, nisu uradili ništa nalik onome što je Severna Makedonija učinila, pa ne mislim da za usporavanje procesa prijema možete da krivite EU.\nGlas Amerike: Fridom Haus je nedavno objavio izveštaj u kojem navodi da su i Srbija i Crna Gora hibridni režimi. Kako Srbija i Crna Gora mogu da slede svoj put ka Evropskoj uniji sa takvom ocenom o padu u upravi, slobodi govora i medija, pravosuđa i izbora?\nFukujama: Mislim da ne mogu, mislim da je jedan od problema koje je EU imala što je pustila druge zemlje iz regiona kao što su Bugarska i Rumunija, da nazaduju nakon što su primljene. Nivo korupcije je počeo da raste, a deo razloga što u EU postoji nespremnost za dalje proširenje jeste, po meni, osećanje da su prerano primili nekim zemlje. A kada imate zemlju koja ni ne deluje posebno zainteresovano da uđe u Uniju ili ne sprovodi neophodne reforme, to nema smisla sa evropskog stanovišta. Kao što sam rekao, drugačiji je slučaj sa Severnom Makedonijom, jer tu postoji vlada koja je očigledno veoma željna da postane deo EU, ali kada ne vidite tu osnovnu motivaciju i želju nisam sasvim siguran zašto bi se EU izložila mogućim problemima u budućnosti, ako se taj proces nastavi, a zemlje onda opet nazaduju.\nGlas Amerike: A šta je sa Crnom Gorom koja je članica NATO-a, što bi mogao da bude pozitivan znak?\nFukujama: NATO je drugačija organizacija i nema iste kriterijume za upravu. Turska je takođe članica i nije više demokratija. Više je riječ o strateškoj alijansi, ali se slažem da Crna Gora nije mnogo uradila da zasluži da uđe u Evropsku uniju u ovom trenutku. Prošlog leta sam dugo razgovarao sa predsednikom Đukanovićem kada sam bio u Podgorici. Mislim da je on efikasan političar, ali ne smatram da vodi demokratsku državu.\nGlas Amerike: Trenutno postoje problemi i u Srbiji i Crnoj Gori koji bi trebalo da budu rešeni. U celom regionu skoro uvek ima određene destabilizacija. Da li bi to moglo da se reši u okviru Evropske unije ako bi postojao put u članstvo?\nFukujama: Taj put bi mogao da postoji pod drugačijim međunarodnim uslovima. Deo problema je što je reputacija i Sjedinjenih Država i Evropske unije značajno narušena zbog raznih kriza. Na primer, Sjedinjene Države pod Donaldom Trampom jednostavno više nisu zainteresovane za demokratiju i stoga ne podržavaju mnogo Evropsku uniju i njeno širenje. Te podrške nema i Evropska unija je trenutno veoma okupirana Kovidom 19.\nTakođe, postoji i velika unutrašnja napetost između članica Evropske unije na severu i na jugu zbog pomoći za borbu protiv Kovida. Svi su trenutno potpuno usredsređeni na svoje unutrašnje probleme, zbog čega ne postoje povoljni međunarodni uslovi za stvari kao što je širenje EU. Voleo bih da postoje, jer su izgledi za članstvo u Evropskoj uniji jedan od najvećih podsticaja za reforme u tom delu sveta. Međutim, trenutno treba biti realan u stavu da spoljašnji uslovi jednostavno ne postoje.


Karavan zimnice ovog vikenda na pijaci "Đeram"\nKaravan zimnice ovog vikenda na pijaci „Đeram“\nTanjug 10. decembra 2020. 15:03\nBEOGRAD – Pijačni karavan zimnice predstojećeg vikenda, 12. i 13. decembra, biće održan na pijaci „Đeram“.\nU saopštenju JKP „Gradske pijace“ navodi se da će posetioci od osam do 15 sati imati priliku da, osim svežeg voća i povrća, pazare i domaće proizvode pripremljene po tradicionalnoj recepturi, po pristupačnim cenama.\nKako se dodaje, u raznovrsnoj ponudi zdravih i kvalitetnih namirnica, sugrađani će moći da nabave širok asortiman ajvara, ukusnih i zdravih zimskih salata, kompota, pekmeza, sirupa, suvog voća, sokova, meda, vina, rakije…\nKaravani zimnice organizuju se svakog drugog vikenda na drugoj pijaci koja posluje u sastavu „Gradskih pijaca“ kako bi tradicionalna zimnica pripremljena od visokokvalitetnog lokalno gajenog povrća i voća bila dostupna sugrađanima u svim delovima grada.\nIz tog preduzća posetiocima beogradskih pijaca poručuju da zbog epidemije korona virusa ostanu odgovorni, održavaju preporučenu fizičku distancu i nose zaštitne maske.\nSve pijace koje posluju u sistemu „Gradskih pijaca“ tokom vikenda rade do 15 sati, a radnim danima, od ponedeljka do petka, do 17 sati.


Općina Novi Grad raspisala tender za odabir izvođača radova na renoviranju vrtića "Vjeverica" - Klix.ba\nSarajevo Općina Novi Grad raspisala tender za odabir izvođača radova na renoviranju vrtića "Vjeverica"\n21.6.2019. u 16:17\nOpćina Novi Grad Vrtić Vjeverica\nOpćina Novi Grad Sarajevo raspisala je tender za izbor izvođača radova na rekonstrukciji objekta vrtića "Vjeverica" u naselju Alipašino Polje, čija je obnova i stavljanje u funkciju od izuzetne važnosti s obzirom na činjenicu da postoji velika potreba za smještajnim kapacitetima za boravak najmlađih stanovnika ove lokalne zajednice.\nObjekat koji je tokom proteklog rata devastiran dugo je bio odlagalište smeća i predstavljao je ruglo ovog dijela naselja. Općina je u proteklom periodu očistila i zatvorila objekat kako bi ga zaštitila od daljnje devastacije, nakon čega je urađena i sanacija krova i oštećenih konstruktivnih elemenata objekta. U sklopu tih radova izvršena je zamjena termoizolacija i hidroizolacija. U navedene radove iz budžeta Općine uloženo je oko 250.000 KM.\nPreostali radovi koji podrazumijevaju građevinsko-zanatske, elektroinstalaterske te vodoinstalaterske radove, ali i ugradnju stolarije, opremanje objekta i vanjsko uređenje koštat će 1.950.000 KM.\nZa radove koji će se izvoditi u ovoj godini osigurano je 480.000 KM. Od toga je Ministarstvo obrazovanja, nauke i mladih KS, u čijoj je nadležnosti ova predškolska ustanova, iz budžeta za 2018. godinu izdvojilo 280.000 KM, dok je Općina iz ovogodišnjeg budžeta osigurala 200.000 KM.\nNavode da će u narednim danima imati izvođača radova i započeti radove na rekonstrukciji vrtića. Ukoliko sve bude prema planu i ukoliko u budžetu KS-a za 2020. godinu budu osigurana finansijska sredstva, objekat vrtića "Vjeverica" bi mogao biti završen u idućoj godini.\nPodsjećamo, Skupština KS u ranijem je periodu odbila potpisati sporazum o zajedničkom ulaganju Općine i Ministarstva obrazovanja, nauke i mladih KS-a u rekonstrukciju ovog objekta što je znatno usporilo dalje aktivnosti na njegovoj realizaciji.\nMeđutim, iako se ne radi o objektu u vlasništvu Općine Novi Grad, u saradnji sa JU "Djeca Sarajeva" Općina je potpisala sporazum za nastavak aktivnosti na rekonstrukciji ovog objekta.\nIz Općine Novi Grad tvrda da iako su tokom procesa javne rasprave o kantonalnom budžetu za ovu godinu tražili da se izdvoje značajnija finansijska sredstva za rekonstrukciju vrtića "Vjeverica" da nisu naišli na razumijevanje i obezbjeđenje ukupnih sredstava neophodnih za rekonstrukciju vrtića.\nU budžetu KS-a planirano je 300.000 KM iz kreditnog zaduženja, ali kako još nisu ni pokrenute aktivnosti oko pokretanja postupka kredita, ta sredstva nisu operativna i ne zna se kada će biti.\nUzimajući u obzir navedeno, iz Općine navode da posebno čudi činjenica da Kanton Sarajevo najavljuje izdvajanje sredstava za sufinansiranje privatnih vrtića u kako bi se riješio problem listi čekanja na upis u vrtiće, a da u isto vrijeme u jednom od najvećih naselja u Sarajevu postoji objekat JU "Djeca Sarajeva" koji nije adaptiran.\nIstiču kako je slična situacija bila i kada je Općina Novi Grad dala inicijativu za izgradnju vrtića u školi "Aneks", a kada Ministarstvo obrazovanja, nauke i mladih KS-a i Općina Novo Sarajevo nisu izrazili spremnost da sufinansiraju izgradnju vrtića. Općina Novi Grad je samostalno izdvojila sredstva za izgradnju vrtića u sklopu škole "Aneks" koji će biti u funkciji već od naredne školske godine.\nOglasila se policija 201\nprije 23h 13m 105\nprije 18h 19m 65\nprije 16h 31m 60\nprije 12h 53m 39


Košarkaš Partizana UHAPŠEN ZBOG DROGE – preti mu 10 godina zatvora :: Dešavanja u Bijeljini ::\n22. June 2021. / 11:57\nKošarkaš Partizana UHAPŠEN ZBOG DROGE – preti mu 10 godina zatvora\nAmerički košarkaš Rašon Tomas, koji je ovog leta potpisao ugovor s Partizanom, uhapšen je u Sjedinjenim Američkim Državama zbog posedovanja droge.\nOvu informaciju potvrdio je predsednik Partizana Ostoja Mijailović koji je na Tviteru napisao da je klub upoznat sa dešavanjima u kojima je umešan Tomas.\n"KK Partizan je upoznat sa dešavanjem u koje je umešan naš novi košarkaš, Rašon Tomas. Do dobijanja zvaničnih informacija iz policije u vezi sa njegovim učešćem i okončanja slučaja, klub se neće oglašavati. U slučaju potrebe, klub će reagovati u skladu sa disciplinskim pravilnikom", napisao je Mijailović.\nTomas je ubrzo pušten iz zatvora pošto je platio kauciju od 32.000 dolara, prenose mediji u SAD.\nDvadesetčetvorogodišnji košarkaš priveden je u ponedeljak zbog posedovanja marihuane, ekstazija i boce ulja kanabisa.\nMomak rodom iz Oklahome noć je proveo u Kouk kantri zatvoru u Teksasu, a potom je pušten uz kauciju od 32.000 dolara. Tomas je ovog leta potpisao dvogodišnji ugovor s Partizanom, a kako pišu mediji preti mu kazna od dve do 10 godina zatvora, ako bude osuđen za krivično delo trećeg stepena.\nPrethodne sezone nosio je dres italijanskog Sasarija, a takmičarsku godinu pre toga proveo je razvojnoj ekipi Oklahome siti Tander.


Predsednica Vlade Republike Srbije Ana Brnabić sastala se danas sa specijalnim predstavnikom Evropske unije Miroslavom Lajčakom i zamenikom pomoćnika američkog državnog sekretara i specijalnim izaslanikom za Zapadni Balkan Gabrijelom Eskobarom.\nBrnabić je izrazila zahvalnost Lajčaku i Eskobaru na ličnom angažmanu, kao i na svim naporima koje ulažu u napredak dijaloga Beograda i Prištine.\nOna je istakla da Republika Srbija očekuje formiranje Zajednice srpskih opština (ZSO), kao i punu implementaciju Briselskog sporazuma.\nLajčak je rekao da Evropska unija ulaže velike napore u nastavak dijaloga Beograda i Prištine i pozvao je Beograd da nastavi da bude posvećen tom procesu jer je to važno za stabilnost čitavog regiona.\nEskobar je istakao da Sjedinjene Američke Države pažljivo prate ovaj proces i snažno ga podržavaju. On smatra da dve strane jedino kroz dijalog mogu da rešavaju sva otvorena pitanja i da za to ne postoji alternativa.\nPredsednica Vlade je na sastanku izrazila svoje nezadovoljstvo činjenicom da Srbima sa Kosova i Metohije nije bilo omogućeno da glasaju na referendumu 16. januara.\nOna je pozvala dvojicu predstavnika da učine sve što je u njihovoj moći kako bi se Srbima omogućilo glasanje na izborima koji se u našoj zemlji održavaju 3. aprila ove godine.


Živković: Odložiti izbore za mesec dana – Gerila\nGerila > Politika > Živković: Odložiti izbore za mesec dana\nŽivković: Odložiti izbore za mesec dana\nobjavljeno na Mar. 11, 2020 u 9:17 pm 11/03/2020\nPredsednik Nove stranke Zoran Živković izjavio je danas, da mere povodom proglašene pandemije koronavirusa koje je Vlada Srbije danas donela nisu dovoljne, već da mere moraju biti mnogo odlučnije, uključujući i razmatranje odlaganja održavanja izbora koji su raspisani za april.\nKako Živković navodi, mere koje su danas proglašene nisu dovoljne, i posavetovao “da se u borbi protiv širenja zaraze mora reagovati mnogo odlučnije”.\nŽivković je predložio da se odmah prekine nastava u svim obrazovnim institucijama, od osnovnog do najvišeg nivoa obrazovanja, “jer je to najbolja preventiva”, kao i da se uvede stroža lekarska kontrola u obdaništima.\n“Na prijemu dece mora da bude lekar koji će pregledati svako dete i utvrditi da li je neko ugroženo ili postoji opasnost i od zaraze druge dece. Neophodne su i jake restrikcije svih manifestacija”, rekao je Živković.\nRanije danas predsednik Srbije Aleksandar Vučić zabranio je skupove u javnim zatvorenim prostorima sa više od 100 ljudi, ali nije otkazao nastavu.\nTakođe, “kao jedna pametna mera u interesu građana, izbori treba da se odlože za mesec dana, kao i sve izborne radnje, rokovi i kampanja, kako bi svi eventualni učesnici na izborima imali jednak status i uslove, a da se pri tom, pre svega, građani zaštite od moguće zaraze”, navodi se u saopštenju Nove stranke.\nJoš 6 osoba pozitivno na koronavirus – 18 ljudi u Srbiji zaraženo!\nVučiću i Nestoroviću koronavirus više nije za sprdnju


Kitarovićeva i Plenković ne dolaze na samit u Sarajevu - Sputnjik Srbija\nKitarovićeva i Plenković ne dolaze na samit u Sarajevu\n09:36 08.07.2019 (osveženo 10:50 08.07.2019) Preuzmite kraći link\nSamitu SEECP, koji se održava u Sarajevu, neće prisustvovati predsednica i premijer Hrvatske, Kolinda Grabar-Kitarović i Andreja Plenković, piše sarajevski „Avaz“.\nRazlozi njihove odluke da ne dođu nisu saopšteni, a Hrvatska će imati svog predstavnika, ali na nižem nivou nego što se očekivalo.\nČlanovi Predsedništva BiH Milorad Dodik, Šefik Džaferović i Željko Komšić u ponedeljak 8. jula će sastati sa predsednikom Turske Redžepom Tajipom Erdoganom u poslepodnevnim časovima, a, osim lidera Turske, u Sarajevo stižu i predsednik Slovenije Borut Pahor i predsednik Crne Gore Milo Đukanović.\nU Sarajevo će doputovati i nedavno izabrani predsednik Severne Makedonije Stevo Pendarovski, kojem će ovo biti prva zvanična poseta BiH.\nSrbiju će, kako je ranije najavljeno, predstavljati premijerka Ana Brnabić, a Bugarsku premijer Bojko Borisov.


Marko Šćepović oduševljen dolaskom u Majorku\nFudbaler Olimpijakosa Marko Šćepović rekao je da je oduševljen što će narednih godinu dana igrati na pozajmici u španskom drugoligašu Majorki.\n"Drago mi je što sam postao član tim sa toliko dugom istorijom i nadam se da ćemo imati uspešnu sezonu. Gledao sam meč protiv Hetafea i mislim da imamo dobar tim. Imao sam i druge opcije, ali verujem da sam dolaskom u Majorku napravio pravi izbor", rekao je Šćepović za klupski sajt.\nMajorka će na kraju sezone imati opciju da otkupi Šćepovićev ugovor. On je prošle sezone za Olimpijakos odigrao 17 utakmica i postigao sedam golova.\nZa reprezentaciju Srbije nastupao je pet puta.


Takmičenje domaćih aplikacija za mobilne telefone održano je večeras u Kulturnom centru “Grad”, u okviru trećeg “Mobile Monday” takmičenja. Prvo mesto, po mišljenju žirija, osvojila je matematička igrica “Sky numbers”, koju su kreirali studenti Elektronskog fakulteta iz Niša.\nNa takmičenju, koje su osmislile organizacije “Nitt” iz Niša i “Seeict” iz Beograda, učestvovalo je pet timova.\nPrema mišljenju publike, drugo mesto osvojila je aplikacija “SMS obaveštenja”, koja omogućava da se brže sazna broj koji vas je zvao, dok su organizatori treće mesto dodelili autorima aplikacije “Tražim gajbu” uz pomoć koje se lakše pronalazi stan za iznajmljivanje.\n“Mobile Monday” događaji održavaju se u više od 100 gradova širom sveta, a namenjeni su, kako onima koji se profesionalno bave telekomunikacijama, tako i svima koji žele da saznaju nove načine da svoj telefon pretvore u spravu koja će im olakšati život.


IZABRANI NAJBOLJI SPORTISTI KRUŠEVCA Najuspešniji u 2019. godini su ribolovac Predrag Vesligaj i planinarka Maja Milosavljević – Sportske vesti\nHome / Info / IZABRANI NAJBOLJI SPORTISTI KRUŠEVCA Najuspešniji u 2019. godini su ribolovac Predrag Vesligaj i planinarka Maja Milosavljević\nAutor: Sportske vesti u Info, Srbija 29. децембра 2019.\t286 pregleda\nKRUŠEVAC – U tradicionalnoj anketi Sportskog saveza Grada Kruševca proglašeni su najbolji sportisti, ekipe i najzaslužnjii sportski radnici u 2019. godini. Komisija koja je izabrala najuspešnije dobro se namučila da pravično izvaga rezultate u šesnaest kategorija.\nNajuspešniji sportisti su ribolovac Predrag Vesligaj, član Kluba ribolovaca “Čigra” i reprezentativac Srbije, a najbolja sportistkinja je planinarka Maja Milosavljević iz Planinarskog kluba “Jastrebac”, koja je prvak u Kupu treking lige Srbije i treća u planinskom trčanju.\nNajbolju pionirka je atletčarka Anja Nedeljković, pionir badmntonista Viktor Petrović, kadetkinja je Sara Lončar, kadet kuglaš Ilija Jevremović, a najbolja mlada ekipa je Stonoteniski klub “Napad”. Najuspešniji sportista kod osoba sa posenim potrebama je Miloš Đokić.\nMeđu onima koji su poneli zvanje najboljeg je ekipa Vaterpolo kluba “Rasina”, najuspešniji sportski radnik je Vladan Gašić, trener Dragan Antić, nagradu za doprinos razvoju sporta dobila je gradonačelnica Jasmina Palurović, a Radojica Maša Milosavljević za životno delo. D.MITROVIĆ\nPrethodno: DODELJENA PRIZNANJA “RASINSKA ZVEZDA” Fudbalski savez Rasinskog okruga po prvi put uručio vredna odličja zaslužnima u minuloj godini\nSledeće: I MILJAN VUKADINOVIĆ PAKUJE KOFERE Napredak je u ovoj zimskoj pauzi ostao i bez trećeg prvotimca koji odlazi u Vojvodinu


"Spoljna politika BiH će se odlučivati u Sarajevu" - Politika - Dnevni list Danas\nPočetna » Vesti » Politika » "Spoljna politika BiH će se odlučivati u Sarajevu"\nNa konferenciji za novinare, posle sastanka predsednika Srbije sa trojicom članova Predsedništva BiH, Izetbegović se sam izborio za reč\n*Kada su novinari pitali Izetbegovića šta to konkretno znači, Aleksandar Vučić, vidno iznerviran samostalnim istupom Izetbegovića, uzviknuo je: "Ja ću da vam objasnim!"\nS. Čongradin06.12.2017. 13:40\nIako nije bilo predviđeno da Bakir Izetbegović učestvuje na konferenciji, osim fizičke prisutnosti i stajanja iza predsedavajućeg Predsedništva Dragana Čovića, koji je zajedno sa presednikom Srbije stajao za govornicom i odgovarao na pitanja novinara, Izetbegović je pred kraj konferencije podigao ruku izražavajući potrebu da sam odgovori na pitanja koja su upućena u vezi sa nedavnom izjavom o tome da bi BiH trebalo da prizna kosovsku nezavisnost. Vidno uzbuđen Izetbegović je istupio i rekao da će BiH voditi spoljnu politiku u Sarajevu, uzimajući u obzir stavove susednih država.\nDragan Čović je prethodno izjavio da će se BiH prilagodjavati stavovima Beograda u vezi s unutrašnjim pitanjima Srbije.\n– Međunarodna politika i stavovi će se odlučivati u Sarajevu, uzećemo u obzir stavove zemalja u okruženju, ali i sa EU. Spoljna politika se vodi u BiH. Zamolio sam Čovića da iznese vlastiti stav“, rekao je, međutim, Izetbegović.\nKada su novinari pitali šta to konkretno znači, Aleksandar Vučić, vidno iznerviran samostalnim istupom Izetbegovića, uzviknuo je: „Ja ću da vam objasnim!“. Izetbegović se potom povukao korak nazad. Vučić je ranije tokom konferencije rekao da je problem nastao zbog izjave Bakira Izetbegovića o nezavisnosti Kosova rešen tako što je dobio garancije da se to navodno više neće ponavljati, odnosno da kao što Srbija poštuje teritorijalni integritet BiH, i ta država će poštovati teritorijalni integritet Srbije. Nakon obraćanja Izetbegovića novinarima u vezi sa pitanjem Kosova, Vučićevo pojašnjenje novinarima bilo je da je on samo citirao ono što je rečeno na sastanku, dodajući da je isto ovako i sa problemima granica i svih drugim problemima koji opterećuju odnose dve države.\nAleksandar Vučić je na početku konferencije za novinare saopštio da nije postignut dogovor u vezi sa pitanjem granica, posredno za to okrivljujući bošnjačkog člana Predsedništva BiH, Bakira Izetbegovića. Čak je i Dragan Čović, predstavnik hrvatskog naroda i predsedavajući BiH, isto rekao, ali, tokom konferencije, Izetbegović nije dobio priliku da kaže ni reč o ovoj temi, niti šta misli, iako je u nekoliko navrata «prozivan» kao problem. Takođe, novinarska pitanja su se sadržinski odnosila na njegov stav u vezi problemom granica, pa je neprijatnost zbog toga što nije imao priliku da kaže šta misli bila prilično uočljiva. Na kraju je takva situacija, pokazalo se, kulminirala njegovim samostalnim istupom, uz očigledno protivljenje i negodovanja domaćina – Aleksandra Vučića.\nMladen Ivanić, član Predsedništva BiH rekao je novinarima u holu Palate Srbija, nakon konferencije za novinare, da se stvaraju „nepotrebne tenzije“ od strane Bakira Izetbegovića, odnosno dela bošnjačkog naroda u BiH. On je optužio Izetbegovića da stvara «teorije zavere», iza namere da se reši problem granica između Srbije i BiH. Istakao je da ne razume kako se neko može osetiti prevarinim predloženim načinom rešenja tog problema – zamenom teritorije – metar za metar, kako je rekao.\nViše puta je ponovio da ne razume frustracije Izetbegovića, izražavajući verovanje da ni do rešenje izgradnje autoputa neće doći do rešenja. Kako je rekao, na kraju će se se to entitetski rešavati.\nKomentarišući samostalno istupanje Bakira Izetbegovića na konferenciji za novinare, Ivanić je istakao da je sve prećutao, poštujući dignitet zemlje iz koje dolazi, odnosno zemlje u koju je došao. Izetbegovićev stav o tome da će se spoljna politika BiH voditi u Sarajevu, Ivanić je komentarisao rečima da je to dodvoravanje vlastitom biračkom telu, napominjući da se time BiH udaljava od stabilnosti. To, prema njegovim rečima, govori o unutašnjim odnosima u BiH a ne o odnosima Srbije i BiH.\nIako je novinarima u holu trebalo da se obrati i Bakir Izetbegović, on to, ipak, nije učinio, ostavljajući mnoga pitanja otvorenim, bez prilike da odgovori na optužbe kojima su ga izložili i Ivanić i Vučić.\nPremijerka Srbije Ana Brnabić, koja je, takođe, imala sastanak sa trojicom članova Predsedništva BiH, rekla je novinarima da ne može da komentariše konferenciju za novinare predsednika Srbije sa članovima Predsedništva, jer je nije videla. Ona je rekla da ih je pitala o tome kako je proteklo, i da su svi imali drugačije utiske. Bakir Izetbegović joj je rekao, kaže Brnabić, samo da nikada nije dosadno.\nKonferencija je održana nakon sastanka koji je usledio nakon svečane ceremonije dočeka trojice članova Predsedništva Bosne i Hercegovine, uz najviše državne počasti ispred Palate Srbija.\nTrojica članova Predsedništva doputovala su sinoć u Beograd, kada im je Aleksandar Vučić priredio neformalnu večeru. O tome šta su bile teme na toj večeri, kao i da li su Bakir Izetbegović i Aleksandar Vučić razgovarali o incidentu koji se dogodio pre tri nedelje, kada je bošnjački predstavnik u Predsedništvu BiH izjavio da se zalaže za priznanje kosovske nezavisnosti, a vlasti u Srbiji čak zasvale sednicu Saveta za bezbednost, javnosti je za sada nepoznato.\nPored toga, članovi Predsedništva BiH položiće danas oko 15 časova vence na Spomenik neznanom junaku na Avali. U njihovoj pratnji, kako je najavljeno, biće ministar odbrane Aleksandar Vulin i načelnik Generalštaba Vojske Srbije general Ljubiša Diković.\nIvanić, Izetbegović i Čović će zvaničnu posetu Srbiji završiti sastankom sa predsednicom parlamenta Majom Gojković, u Skupštini Srbije, u popodnevnim satima.


Суђење са Ћурићем одгођено јер је промијенио адвоката - Небојша Вукановић инфо – Требиње\nSuđenje sa Ćurićem odgođeno jer je promijenio advokata\nGlavno ročište po tužbi gradonačelnika Trebinja Mika dr Ćurića, koje je trebalo juče da se održi u Osnovnom sudu u Trebinju, odoženo je na zahtjev Ćurića jer je promijenio advokata. Umjesto Rata Runjevca, koji je otišao u penziju, Ćurić je angažovao dvorskog trebinjskog advokata Jugoslava Juga Milanovića, koji je po mojim saznanjima do sada dobio više stotina hiljada maraka od Elektroprivrede Republike Srpske, HET-a i drugih javnih preduzeća i ustanova za pravne usluge.\nZanimljivo da svi hercegovački moćnici, funkcioneri SNSD-a koji su pokrenuli hajku i tužbe protiv mene, Luka Petrović, Miko dr Ćurić, Ilija Tamindžija, Stefan Bekan, Gradimir Spremo i ostali, imaju istog advokata Rata Runjevca, pa ćemo vidjeti da li će sada svi, kao po komandi, umjesto Rata angažovati Juga Milanovića. Sa druge strane funkcioneri SNSD izvan Hercegovine najčešće koriste usluge banjalučkog advokata Miljkana Pucara.\nBez obzira ko bio advokat suđenje i montirani sudski procesi pred sudovima u Trebinju predstavljaju običnu farsu, jer se ne poštuje zakon, dokazi i argumenti već volja moćnika.\nVukanović advokati Luka suđenje Trebinjec proces\nŠešlija odmah da podnese ostavku\nMalagurski i Težina lanaca 3 u srijedu u Trebinju


Grčki Forthnet zvanično postaje deo United Grupe - Internet ogledalo\nYou are at:Home»News»Grčki Forthnet zvanično postaje deo United Grupe\nGrčka telekomunikaciona kompanija Forthnet S.A. zvanično je postala deo United Grupe, vodećeg telekomunikacionog i medijskog operatora u Jugoistočnoj Evropi, u okviru koje posluju i kompanija SBB i njeni servisi EON i Total TV, televizije i portali Sport Klub, Nova S i N1.\nUlazak United Grupe, sa sedištem u Holandiji, na grčko tržište predstavlja korak dalje u njenoj evropskoj strategiji rasta i dodatnog utvrđivanja pozicije lidera u telekomunikacionoj industriji u osam zemalja u regionu.\nVictoriya Boklag, izvršna direktorka United Grupe izjavila je: “Zadovoljstvo mi je da poželim dobrodošlicu našim kolegama iz kompanije Forthnet u porodicu United Grupe. Imamo ambiciozne planove za kompaniju, koji će biti sprovedeni sa novim menadžerskim timom. Forthnetov brend Nova, je dobro pozicioniran u Grčkoj i vidimo mnogo poslovnih potencijala. Imamo priliku da na grčkom tržištu omogućimo više zabavnih i sportskih medijskih sadržaja, kako bismo podstakli rast usluga televizije. Uvereni smo da primenom naše stručnosti u oblastima kao što su medijski sadržaj i tehnologija, u kombinaciji sa širom telekomunikacionom ponudom, možemo pružiti vrhunsko korisničko iskustvo i ostvariti svoje poslovne ciljeve. “\nUnited Grupa, koja je u većinskom vlasništvu investicionog fonda BC Partners, saopštila je u junu da je prihvatila početni udeo od približno 36% u kompaniji Forthnet. Od tada je United Grupa povećala svoje vlasništvo na oko 80% Do kraja godine, nakon što kompanija završi konverziju konvertibilnog duga, udeo United Grupe će porasti na približno 85%.\nAko United Grupa stekne najmanje 90% običnih akcija kompanije Forthnet po završetku MTO, kroz kombinaciju akvizicija u obaveznoj tenderskoj ponudi i / ili prava da otkupi udele od preostalih akcionara u skladu sa relevantnim zakonima i propisima, na kraju ovog procesa United Group će imati 100% udela u kompaniji.\nForthnet je jedan od vodećih provajdera usluga kućne zabave i komunikacija u Grčkoj – televizije, širokopojasnog interneta i fiksne telefonije, sa oko 1.000 zaposlenih i skoro 1,4 miliona korisnika. Forthnet nudi svojim korisnicima više od 60 kanala putem brenda Nova. Kupovina Forthneta treća je velika transakcija United Grupe od kada je investicioni fond BC Partners preuzeo većinsko vlasništvo u martu 2019, nakon akvizicija kompanije Tele2 u Hrvatskoj i Vivacom, vodeće telekomunikacione kompanije u Bugarskoj. Zajedno su akvizicije povećale prihod Grupe na 1,7 milijardi evra. Radeći u telekomunikacionom i medijskom sektoru, platforma United Grupe kombinuje vodeće operatere i najbolje proizvođače medijskog sadržaja u Jugoistočnoj Evropi. Kompanija ima više od 10 miliona korisnika i 11 hiljada zaposlenih.


U pojačanoj kontroli autobusa i kamiona veliki broj vozača činio prekršanje – Far\nViše od polovine kontrolisanih vozača počinilo je prekršaje, a najveći broj se odnosio na prekoračenje vremena upravlјanja vozilom i tahograf, rezultati su akcije pojačane kontrole saobraćaja vozača autobusa i teretnih vozila MUP-a Srbije.\nTokom akcije koju je saobraćajna policija sprovela od 13. do 19. juna kao deo velike ROADPOL međunarodne akcije, učestvovalo je 30 evropskih zemalјa članica ove organizacije, a na putevima u Srbiji kontrolisano je ukupno 13.486 vozača autobusa i kamiona i otkriveno 8.260 prekršaja.\nU saopštenju MUP-a Srbije se navodi da je od 1.460 kontrolisanih vozača autobusa prekršaje počinilo njih 727. Najveći broj sankcionisanih vozača autobusa, 301 kažnjeno je zbog prekršaja koji se tiču vremena upravlјanja i tahografa, 281 zbog prekršaja u vezi sa dokumentacijom vozača i autobusa, dok je zbog nekorišćenja sigurnosnog pojasa sankcionisan 121 vozač.\nOd kontrolisanih 12.026 vozača teretnih vozila, prekršaj je učinilo 7.533, od kojih su 2.113 vozača sankcionisana zbog prekoračenja vremena upravlјanja i drugih prekršaja vezanih za tahografe, 1.115 zbog neposedovanja odgovarajuće dokumentacije, dok je zbog nekorišćenja sigurnosnog pojasa sankcionisan 931 vozač, stoji u saopštenju.\nVozači teretnih vozila, njih 299 sankcionisano je zbog prekoračenja brzine, a iz saobraćaja je isklјučen 31 vozač zbog upravlјanja vozilom pod dejstvom alkohola i pet vozača zbog upravlјanja vozilom pod dejstvom psihoaktivnih supstanci. Zbog tehničke neispravnosti ili nepropisno obezbeđenog tereta iz saobraćaja su isklјučena 24 teretna vozila.\nNajviše vozača autobusa sankcionisano je na teritoriji Policijskih uprava u Kragujevcu, Subotici i Jagodini, a teretnih vozila na području Policijskih uprava u Šapcu, Nišu i Subotici, saopšteno je na zvaničnom sajtu MUP-a Srbije.\nMUP: Do 19. juna pojačana kontrola autobusa i teretnih vozila Akcija pojačane kontrole vozača autobusa i teretnih vozila do 13. februara Akcija pojačane kontrole saobraćaja, u četvrtak „Speed Marathon“ Počela akcija pojačane kontrole korišćenja sigurnosnih pojaseva\nakcijaAutobusikontrolaMUPPrekršajiROADPOLSaobraćajna policijaSrbijaTeretna vozila


Vesti online / Sport / Košarka / Bolonja Daniloviću: Od danas si besmrtan!\nPredrag Saša Danilović od nedelje, 2. marta 2014, za navijače Virtus Bolonje je besmrtan! Upravo to poručili su mu transparentom:\n"Juče si bio samo legenda, danas postaješ besmrtan", kojim su ga pozdravili na ceremoniji povlačenja iz upotrebe dresa sa brojem pet.\nOko 10.000 navijača italijanskog kluba okupilo se pred utakmicu sa Romom (koju je kasnije njihov tim izgubio 85:89) da pozdravi Danilovića, koji je za tim iz Bolonje igrao u dva navrata, od 1992. do 1995. i od 1997. do 2000. godine, kada je i završio igračku karijeru.\nAktuelni predsednik Partizana je sa Virtusom (u njegovo vreme Kinderom) osvojio titulu evropskog šampiona (1998), četiri prvenstva Italije (1993, 1994, 1995. i 1998), Kup Italije (1999) i italijanski Superkup (1997). Danilović je postao treći igrač Virtusa čiji je broj povučen u klupsku istoriju. Pre njega tu čast imali su Roberto Brunamonti i Renato Vilalta. Danilović je imao prilike da se susretne i sa bivšim saigračem Augustom Binelijem, kao i velikim rivalom iz Fortituida Karltonom Majersom.\nKOŠARKA Danilović: Plakao sam kad su javili da povlače moj broj!\nUtorak 04.03.2014. 06:28\nMi nikako da se sjetimo nasih legendi,bitno je da se klanjamo tajkunima.


Beta\t 27. avgusta 2015. 13:35\nNa Moskovskom međunarodnom sajmu knjiga, koji će biti održan od 2. do 6. septembra, Srbiju će predstavljati 14 autora, saopštilo je danas Ministarstvo kulture i informisanja.\nMeđu autorima iz Srbije, na moskovskom sajmu učestvovaće Vladislav Bajac, Gordana Ćirjanić, Laslo Blašković, Vasa Pavković, Gojko Božović i drugi poznati pisci, istoričari i prevodioci.\n“Ove godine Ministarstvo kulture i informisanja po prvi put je raspisalo otvoreni poziv za organizaciju i realizaciju programskih aktivnosti na međunarodnim sajmovima knjiga, što je samim piscima i prevodiocima dalo mogućnost da direktno učestvuju u oblikovanju međunarodnog predstavljanja naše literature”, rekao je ministar Ivan Tasovac.\nPutem otvorenog poziva Ministarstva, sredstva za organizaciju i realizaciju programskih aktivnosti na međunarodnim sajmovima knjiga dodeljena su Srpskom PEN centru i Srpskom književnom društvu.\nMinistarstvo je u 2015. godini izdvojilo 21 milion dinara za realizaciju nastupa Srbije na najvažnijim svetskim sajmovima knjiga u Lajpcigu, Pekingu, Moskvi i Frankfurtu.\nPredsednica Srpskog PEN centra Vida Ognjenović, navodi se u saopštenju, rekla je da je veoma dobro što je Ministarstvo pokazalo ozbiljno razumevanje za učešće pisaca iz Srbije na velikim evropskim sajmovima knjiga, jer su sajamski forumi i programi značajna mesta za oglašavanje i promociju literature.\nPrema njenim rečima, naša književnost biće predstavljena učešćem pisaca koji imaju prevedene i objavljene knjige na ruskom jeziku, a cilj je iniciranje frekventnije razmene knjiga srpske i ruske savremene književnosti, jer je daleko manji broj prevedenih naslova sa srpskog na ruski nego obrnuto.\nSrbija, uz Iran i Jermeniju, ima status specijalnog gosta sajma, piše u saopštenju.


Pregled pisanje američke štampe\nNominacija pravnog savetnika Bele kuće Harijet Majers na upražnjeno mesto u Vrhovnom sudu i dalje zauzima centralno mesto na prvim stranicama današnjih izdanja. Medju drugim nacionalnim vestima ističu se one koje se odnose na posledice katastrofalnih uragana, uključujući povećanje cena fosilnih goriva. Osim ovoga, Njujork tajms donosi izveštaj iz Moskve o dilemi tamošnjih vlasti šta učiniti sa balsamovanim telom Vladimira Iljiča Lenjina.\nMnogi listovi ističu značaj religije za kandidatkinju Harijet Majers. Vera se smatra za vodeću silu u njenom životu, piše Baltimor san. Vašington tajms kaže da je Majers u 33. godini dozivela dubok verski preobražaj i da je usvojila konzervativnija gledišta, dok Kriščen sajens monitor piše da je kolege smatraju za povučenu osobu, ali temeljitu i veoma posvećenu svom poslu.\nU drugom naslovu isti list ističe da američki vozači pokušavaju da kako znaju i umeju zaobidju visoke cene benzina. Interesovanje kupaca za luksuzna terenska vozila je u naglom padu, dok je prodaja hibridnih - benzinsko-električnih automobila - porasla za 90 odsto u odnosu na prošlu godinu. Vašington tajms dodaje da je čak 70 odsto vozača izjavilo da su promenili vozačke navike pokušavajući da smanje troškove vožnje.\nUragani Katrina i Rita obelodanili su toliko velike propuste u nacionalnom sistemu osiguranja - piše Los Andjeles tajms - da nekoliko država priprema planove za osnivanje nacionalnog programa za osiguranje u slučajevima prirodnih katastrofa. Pristalice te ideje ističu da će sadašnji sistem ponovo podbaciti u slučaju većeg zemljotresa, terorističkog napada ili neke nove oluje.\nNa kraju, Njujork tajms donosi reportažu o dilemi moskovskih vlasti šta uraditi sa balsamovanim telom vodje Oktobarske revolucije u Rusiji, Vladimira Iljiča Lenjina. Ne samo da njegova ideologija leži u ruševinama, kaže list, već se i na njegovom telu povremeno pojavljuje plesan. Stoga mnogi u Rusiji misle da je vreme da se Lenjin najzad sahrani i preda zaboravu.


15. sezona Guarneriusa: Premijera predstave "Anastas"\nNaslovna » Izlasci » Pozorište » 15. sezona Guarneriusa: Premijera predstave „Anastas“\n15. sezona Guarneriusa: Premijera predstave „Anastas“\nAh Neša 14. avgust 2015. Pozorište Postavite komentar\nCentar lepih umetnosti Guarnerius će 27. avgusta od 20.00 premijerom predstave „Anastas“ otvoriti svoju 15. sezonu.\nPredstava „Anastas“ je duodrama sa tri izvođača u kojoj jedan lik govori, drugi svira, a treći peva. Glavni junak je Anastas Jovanović, prvi srpski fotograf i dvoroupravitelj kneza Mihaila. Svom sagovorniku, muzičaru Korneliju Stankoviću, Anastas iznosi svoju ličnu dramu vezanu za događaje na dvoru Obrenovića.\nCentralni motiv predstave je odgonetanje tajne pesme „Što se bore misli moje“ koju je napisao upravo knez Mihailo, a komponovao Kornelije Stanković.\nKako navodi Zorica Simović, autorka teksta i rediteljka predstave, „Anastas“ osvetljava Beograd 19. veka, lične odnose među članovima vladarske porodice, kao i međunarodni status tadašnje Srbije, a sve to je sagledano očima osobe iz senke koja se u ovom komadu obračunava sa sobom, preispituje svoju ulogu i odgovornost u minulim događajima.\nLik Anastasa Jovanovića tumači mladi glumac Ivan Pantović, Kornelija Stankovića – muzičar Branislav Zarin, dok ćemo u ulozi Ljubice Obrenović i Julije Obrenović (koje se oglašavaju samo pevanjem), gledati glumicu Dušicu Novaković.\nProjekat je podržan sredstvima Sekretarijata za kulturu grada Beograda, a biće ostvaren u partnerskoj produkciji Udruženja dramskih umetnika Srbije i Centra lepih umetnosti Guarnerius.\nRaskošne boje vremena\nKomad „Anastas“ obiluje do sada manje poznatim podacima, anegdotama i istorijskim činjenicama, donosi raskošne boje vremena, osvetljava mnoge nivoe privatnog dvorskog života, atmosferu tadašnjeg Beograda, kao i bogatu bečku biografiju Obrenovića.\nAnastas Jovanović je bio najbolji Mihailov drug, čovek iz senke koji je mnogo znao, a kroz tekst se iznosi Mihailova lična drama, iz ugla nekoga ko ga je voleo ali nije mogao da ga zaštiti od patnje i prerane smrti.\nOva predstava je i autonoman umetnički čin, ali i čas istorije. Anastas Jovanović je od detinjstva sudbinski vezan za Obrenoviće i ovom prilikom će se osvetliti mnogi zanimljivi detalji o dinastiji i razotkriti silne predrasude.\nGledaoci će imati priliku i da saznaju u kojim okolnostima su nastali Njegoševi stihovi „Ćud je ženska smiješna rabota“ i koja je ličnost, najverovatnije, bila inspiracija za njih. (danubeogradu.rs)\nTagovianastas jovanović guarnerius knez mihailo obrenović premijera\nPrethodni Beer Garden 2015 – Bašta dobre zabave\nSledeći Kreativni centar: Jednostavne ideje za bolji život u školi


Usluge digitalnog štampanja - FDP štamparija Beograd\nPodrazumeva direktnu povezanost računara, u kojem se obavlja digitalna priprema, i štamparske mašine. Odlikuje se niskom cenom otiska, izuzetnom brzinom i visokim kvalitetom. Pogodna je za manje tiraže i ekstremno kratke rokove. Uz našu najsavremeniju tehnologiju i tehniku štampe, u najkraćem roku dobijate kvalitetan i povoljan proizvod.\nPredstavlja savremenu tehnologiju koja omogućava štampanje velikih dimenzija, neograničene dužine i širine. Odlikuje se brzom i kvalitetnom štampom za koju tiraži i formati ne predstavljaju prepreku. Takođe jedna od bitnih karakteristika je veliki izbor materijala koji omogućava I mnogostruku primenu. Uz minimalnu promenu cena u odnosu na tiraž i uz izuzetno visok kvalitet, brendirajte svoj izlog, kancelariju, poslovni prostor…\nPrimenjuje se, kao indirektna štampa, s obzirom da se boja sa forme ne prenosi direktno na podlogu, već se prethodno prenosi na gumenu pokrivku, pa sa nje na materijal za štampu. Glavna karakteristika ofset štampe je visok kvalitet slike koji podrazumeva oštriju i čistiju štampu. Omogućavamo vam najjeftiniji način proizvodnje visokog kvaliteta štampe za komercijalno štampanje u velikim tiražima.\nGrafički dizajn je disciplina koja se bavi izradom štampanih rešenja, što podrazumeva praksu kombinovanja teksta i slike. Nalazimo ga u gotovo svemu što vidimo. Dizajnira se aplikacija na automobilu, knjige, časopisi, ambalaža, plakati… Dobar dizajn unapređuje proizvod, komunkaciju, identitet, okolinu. Uz Vašu zamisao i naše znanje i iskustvo, kreativnu ideju pretočićemo u uspešnu realizaciju.


GRADJANI O NAJVAŽNIJIM KAPITALNIM PROJEKTIMA - JUGPRESS\nGRADJANI O NAJVAŽNIJIM KAPITALNIM PROJEKTIMA\nGrad Vranje je od strane Evropskog PROGRES-a izabran za pružanje tehničke podrške u izradi Plana kapitalnih investicija koji finansiraju Evropska unija, Vlada Švajcarske i Vlada RS, a sprovodi UNOPS.\nPolazeći od činjenice da je Vranje jedan od prvih gradova koji je izradio PKI, pristupilo se reviziji Plana za period od 2016. do 2020. godine.\nU centralnoj pešačkoj zoni u Vranju organizovano je anketiranje građana o najvažnijim kapitalnim projektima.\nGrađani su se, između ostalog, izjašnjavali o opremanju Slobodne zone, proširenju deponije Meteris, izgradnji kompleksa bazena u Vranjskoj Banji, rekonstrukciji ulice Bora Stanković” i opremanju zgrade Pozorišta.\nGrađani su birali i najvažnije oblasti u koje treba ulagati. Lokalni razvoj i prostorno planiranje, komunalna delatnost, putna infrastruktura, razvoj poljoprivrede i turizma, zaštita životne sredine, razvoj kulture, bili su neki od ponuđenih odgovora.\nZamenik gradonačelnika Dragoljub Stevanović je rekao da Plan kapitalnih investicija ima posebnu ulogu u unapređenju kreditne pozicije lokalne samouprave na tržištu i povećanju šansi da se dobije eksterna ekonomska pomoć i privuku domaće i strane investicije.\n“Plan kapitalnih investicija je ključni dokument za efektivno višegodišnje planiranje infrastrukturnih i drugih kapitalnih investicija”, dodao je Stevanović.


Ispitati sve dokaze o Ćuruvijinom ubistvu\nBeograd - Predsednica Udruženja novinara Srbije Ljiljana Smajlović juče je zatražila proveru iskaza Nenada Ilića Glavonje, osuđenog pripadnika JSO, u kome on navodi da je čuo ubijenog vođu zemunskog klana Mileta Lukovića kako se hvali da je sa sada uhapšenim Milošem Simovićem ubio Slavka Ćuruviju.\nBora Banjac, šef Uprave za borbu protiv organizovanog kriminala MUP Srbije u vreme „Sablje“, kaže za „Blic“ da osim Ilićeve izjave, date 7. aprila 2003, nije\npostojao nijedan dokaz koji bi potkrepio navode da su pripadnici zemunskog klana ubili vlasnika „Dnevnog telegrafa“.\n- Ilić je tada ispričao kako je Luković počeo da mu se hvali da je sa Milošem Simovićem „radio Ćuruviju“, ali je u tom trenutku ušao Aleksandar Simović, pa je Luković prekinuo priču i nikad je nije završio. Osim ovih Ilićevih reči, nismo došli ni do jednog dokaza koji bi ih potkrepio - objašnjava Banjac.\nAdvokat Rajko Danilović, zastupnik porodice Ćuruvija, kaže da je od početka bilo jasno da iza ubistva novinara stoji državni aparat i DB, a da je Ilićev iskaz pokušaj da se te stvari zamagle.\n- Ilić sam pripada tom aparatu, on je iz JSO koji je u DB i brani službu koja je po nalogu Mire Marković ubila Ćuruviju - kaže advokat Danilović, koji je u ime porodice podneo krivičnu prijavu protiv odgovornih.\nKrajem 2000. objavljen je dosije DB kojim se potvrđuje da je Ćuruvija intenzivno praćen na dan ubistva, 11. aprila 1999. Tada je saslušano 27 pripadnika Devetog odeljenja beogradskog centra DB, koji su naveli da su neposredno pre ubistva Ćuruvije dobili naređenje od šefa beogradskog DB Milana Radonjića da ga intenzivno prate. Pripadnici DB su svedočili i da im je nekoliko trenutaka pre ubistva Ćuruvije preneto iznenadno naređenje Radonjića da hitno prekinu praćenje. Pojavili su se svedoci koji su videli pripadnike beogradskog DB Ratka Romića i Miroslava Kuraka. Specijalno tužilaštvo je, sprovodeći predistražne radnje, preko baznih podstanica za mobilne telefone utvrdilo prisustvo Romića i Kuraka u blizini Svetogorske ulice u vreme kada je Ćuruvija ubijen. Zasad jedini očevidac ubistva je krajem 2003. identifikovao u MUP Srbije na fotografiji Luku Pejovića kao jednog od dvojice neposrednih ubica.


PAKAO ANOREKSIJE: Jelena Marinković je bila na samrti, opadala joj je kosa, nije mogla da sedi, a onda\nJeleni Marinković je opadala kosa, nije mogla da hoda i većinu vremena je provodila u krevetu.\nJelena se bavila plesom, a kao tinejdžerka je počela da sumnja u sebe i smatrala je da mora da bude mršavija ako želi da uspe.\n"Mnogo sam vežbala, trčala sam svakodnevno najmanje sat vremena, a nisam jela. Mislila sam da sam bezvredna, osećala se kao da ništa nisam postigla, kao da sam izneverila sopstvena očekivanja. Nikada ranije nisam mrzela, ali u tom sam periodu najviše mrzela sebe", priseća se Jelena.\nJelena smatra da je anoreksija mentalni poremećaj, jer ju je sprečavala da vidi kakva je zapravo – u ogledalu nije videla problem, nego lepotu. Danas svojom pričom želi da osvesti mlade devojke o opasnostima tog poremećaja.


Ubrzati giljotinu propisa — Викиновости\nUbrzati giljotinu propisa\nBEOGRAD, 8. aprila 2010. (Beta) - Premijer Srbije Mirko Cvetković naložio je u četvrtak ministrima da u što kraćem roku u svojim resorima okončaju sprovođenje "giljotine propisa", saopštila je Vlada Srbije.\nPredloženo je da se svakog meseca Vlada izveštava o ispunjenosti preporuka jedinice za "giljotinu propisa", a ti izveštaji biće redovno objavljivani kako bi javnost imala uvid u proces ukidanja nepotrebnih procedura, navodi se u saopštenju. Odluka je doneta nakon što je potpredsednik Vlade i ministar ekonomije Mlađan Dinkić skrenuo je pažnju članovima Vlade na sporost u sprovođenju "giljotine propisa".\nNa sednici Vlade u četvrtak usvojen je i Predlog zakona o potvrđivanju Sporazuma o slobodnoj trgovini između Republike Srbije i država EFTA, kao i Predlog zakona o potvrđivanju Sporazuma između Vlade Srbije i Vlade Hrvatske o plovidbi plovnim putevima na unutrašnjim vodama i njihovom tehničkom održavanju. Usvojen je i Predlog zakona o izmeni Zakona o slobodnom pristupu informacijama od javnog značaja.\n„Ubrzati giljotinu propisa” — [[w:Новинска агенција Бета|Новинска агенција Бета]], 8. април 2010. (српски)\nПреузето из „https://sr.wikinews.org/w/index.php?title=Ubrzati_giljotinu_propisa&oldid=1629804”\nОва страница је последњи пут уређена на датум 3. мај 2010. у 18:04 ч.


Back KULTURA MUZIKA ARLEMM 2018 - 16 dana i noći uz klasičnu, džez, duhovnu i rokenrol muziku\nponedeljak, 30 jul 2018 21:37\nOve godine ARLEMM je okupio više od 10.000 ljudi koji su učinili Arilje kulturnom prestonicom Srbije. Takođe, prvi put dešavanja su bila prenošena uživo putem Telenor 4G mreže, što je omogućilo da ih prate ljudi širom sveta.\n- ARLEMM je ove godine napravio iskorak u pravcu šarenolikog programa od klasične i duhovne, preko džez, pa sve do rokenrol muzike. Trudili smo se da pri tome ostvarujemo i dalje svoj osnovni cilj koji smo započeli pre devet godina, a to je kulturna i muzička edukacija, dajući pri tome publici naše zemlje mogućnost i pravo izbora kvaliteta - rekao je Dragutin Mladenović, direktor manifestacije.\nBogat program okupio je, osim predavača, 120 umetnika i izvođača iz zemalja širom Evrope, kao šo su Dragan Đorđević Suzuki - čelista, Marko Luis, Bisera Veletanlić i Vasil Hadžimanov, Divna Ljubojević i hor Melodi, Salsa i punto, Sara Renar i mnoge druge.\nTekst: ARLEMM tim\nAutori fotografija: Milica Đorđević i Milunka Nikoilić


Mediji sporadično prate teme o starijim ljudima, nema kritičkih tekstova - Društvo - Dnevni list Danas\nPočetna » Društvo » Mediji sporadično prate teme o starijim ljudima, nema kritičkih tekstova\nSagovornici Danasa govore koliko i o čemu mediji najčešće izveštavaju o starijoj populaciji\nMediji sporadično prate teme o starijim ljudima, nema kritičkih tekstova\nMediji u Srbiji nedovoljno se bave temama o starijim ljudima. Većina njih teme koje se tiču starije populacije prati sporadično i najčešće se radi o incidentnim situacijama u kojima su glavni akteri stariji ljudi.\n1Piše: Radmila Marković 04. oktobra 2020. 09.58 Izmenjeno: 09.59\nRadmila Urošević (Privatna arhiva), Željko Bodrožić (Foto: Medija centar)\nPreovladava lako štivo, saveti, a nedostaju dublje analize i kritički tekstovi, kao i priče uspešnih seniora, smatraju sagovornici Danasa.\nPredsednik Nezavisnog udruženja novinara Srbije (NUNS) Željko Bodrožić kaže za Danas da se stariji ljudi u medijima pominju najčešće u situacijama poput otkrića o zloupotrebama ili očajnim uslovima u staračkim domovima, nesrećnim događajima i slično, a da se tek s vremena na vreme otvori tema penzija, da li zbog visine, kršenja ili nečeg trećeg.\n„Imaju, doduše, pojedini listovi periodično dodatke posvećene penzionerima, ali uglavnom se radi o laganom štivu, bez dubinski obrađenih tema i kritičkih tekstova. Ono malo slobodnih i profesionalnih medija pokušava da otvara prave teme o položaju i životu starijih, dok ostali i tu oblast života sagledavaju iz svoje propagandne vizure i u korist režima. Problem je i što većina redakcija ima malo ili nema uopšte novinara edukovanih za prepoznavanje tema od značaja za život starijih građana. Sve u svemu, malo je primera dobre prakse kada je o ovoj temi reč“, ocenjuje Bodrožić.\nSociološkinja i socioterapeutkinja Radmila Urošević navodi da poslednjih godina ima pomaka i da mediji više pažnje posvećuju seniorima, ali da je i dalje to nedovoljno.\n„Definitivno novinari i urednici svoj fokus treba sa aktuelizacije problema koje imaju seniori u Srbiji da pomere na aktuelizaciji mogućih, optimalnih i rešenja koja su dostupna najvećem broju seniora. Kod nas prvo najviše tekstova ima u specijalnim dodacima koji izlaze nedeljno ili dvonedeljno kao i priloga u emisijama koje su namenjene ovoj populaciji. Pored toga, najviše tekstova se odnosi na savete iz oblasti medicine i zdravlja“, navodi Radmila Urošević za Danas.\nOna dodaje da nedostaju tekstovi iz našeg svakodnevnog života o uspešnim običnim ljudima koji „gaze seniorske godine a nikako se ne ponašaju penzionerski“.\n„Takvi tekstovi, životni i bez imalo teorije, u najvećoj meri motivišu i inspirišu pojedince a poruku – da je moguće biti uspešan i zadovoljan i u sedmoj/osmoj deceniji života, krajnje realnom. Iz mog iskustva, seniori više veruju seniorima i porukama koje stižu iz ‘njihovih cipela’. Teme koje se tiču seniora treba da budu namenjene svim generacijama. Razvijanjem kulture starenja, koja nam nedostaje i u čijem procesu je uticaj medija presudan, treba da dostignemo da se čitaoci i publika interesuje za teme starenja, starosti i starijih ljudi, bez obzira koliko imaju godina“, naglašava Urošević.\nViše pažnje u medijima, prema mišljenju predsednika NUNS-a, treba posvetiti ranjivim grupama.\n„Mnogi stariji ljudi ophrvani su siromaštvom, samoćom i bolešću, a naročito su u problemu ranjive grupe, kao i kod drugih starosnih dobi – osobe sa invaliditetom, Romi, žene na selu… i njima treba posvetiti više pažnje u medijima. Problem je i što sve više starijih trpi neki oblik zlostavljanja, najčešće u porodici, i to je tema za ozbiljne analize“, ističe Bodrožić.\nNeophodno je, kako kaže, upoznati i mlađu populaciju sa problemima, ali lepim stvarima koje nosi treće životno doba.\n„Na taj način razvijati kod njih solidarnost i razumevanje sa starijima i na neki način pripremiti ih za ovaj period života. NUNS je svojevremeno imao projekat zajedničkog rada studenata novinarstva i novinarskih veterana, što se pokazalo veoma dobrim i za jedne i za druge, i verujem da ćemo ga uskoro ponoviti“, zaključuje Bodrožić.\nIzveštavanje medija, Mediji, Radmila Urošević, Stariji ljudi, treće doba, Željko BodrožićBeograd\n04. oktobra 2020. u 11.25\nZa bolje razumevanje teme preporucujem „Starost“ I i II.\nSimon de Bovoar.


Ferguson: "Gvardioli neće biti lako u Sitiju" - Sportske.net\nFerguson: "Gvardioli neće biti lako u Sitiju"\nBivši trener fudbalera Mančester junajteda Aleks Ferguson ocenio je danas da Pepu Gvardioli neće biti lako u Mančester sitiju, ali da veruje da će španski trener imati uspeha u Premijer ligi.\nPonuda Intera je na stolu, šta će Ture odlučiti?Engleski gigant želi Pogbu po svaku cenu!"Preletanje bombardera" - Kakav će biti letnji rasplet?Mančester siti i Bajern uporni u dovođenju BeljerinaDemikelis kažnjen zbog klađenja!\nGvardioli na kraju sezone ističe ugovor sa Bajernom iz Minhena i od leta će preuzeti Mančester siti.\n"Mančester siti je napravio dobar posao angažovanjem Pepa, ali Špancu neće biti lako. Engleski fudbal nije lak i to će vam reći svaki strani trener koji dodje u Englesku. Arsen Venger je to rekao nekoliko meseci pošto je preuzeo Arsenal, a isto je pričao i Žoze Murinjo", rekao je Ferguson za Skaj Sports.\nLegendarni trener Junajteda ipak misli da će Gvardiola imati uspeha u Sitiju, ali ne kao u Barseloni sa kojom je osvojio sve trofeje.\n"Pep će biti uspešan, ali mislim da neće moći da ponovi uspeh koji je ostvario u Barseloni, pošto je to bio veoma visok standard, oni su bili najbolji. Bez sumnje Pep ima fantastičnu radnu etiku i trenerske sposobnosti i mnogo zahteva na svim treninzima. Svako ko misli da neće naporno raditi u Sitiju, neće se dugo zadržati u tom klubu", rekao je Ferguson.


BOŠKO: Nećemo Mešanje Stranaca I Vučićev Građanski Rat, Ovo Je Jedino Rešenje (VIDEO)\nBoško Obradović u novom intervjuu\nŠta vam govori što Vučiću niko nije čestitao pobedu na lažnim izborima?\nI u domaćoj i u međunarodnoij javnosti svakoga dana sve više preovladava svest u koliko velikoj političkoj krizi se nalazi država Srbija. Dovoljno je konstatovati da Vučiću i SNS niko nije čestitao na pobedi na lažnim izborima. Na velikim medijima više ne može da se čuje niko ko drugačije misli od aktuelne Vlade iako joj je istekao mandat, a niti na jednom nivou parlamentarizma, od republičkog, preko pokrajinskog, do lokalnog, nema opozicije u novoizabranim skupštinama na nedavno održanim lažnim izborima. Više je nego jasno da su to bili nedemokratski i protivustavni izbori i da oni moraju biti poništeni i ponovljeni.\nSad se postavlja pitanje samo kako da dođemo do toga. Jedna od opcija je nastavak uličnih demonstracija i građanske neposlušnosti do pada vladajućeg režima, a drugi posrednička misija Evropskog parlamenta slična onoj koja je smirila nagomilane društvene tenzije i omogućila demokratske izbore u Severnoj Makedoniji.\nBolje od atmosfere građanskog rata i policijske represije u koju nas vodi Vučićeva diktatura, kao i od mešanja stranaca u naša unutrašnja politička pitanja, jeste sedanje za pregovarački sto između vlasti i opozicije uz pomoć domaćeg društvenog autoriteta, kao što je u jednom trenutku bila inicijativa predsednika SANU da se razgovara. Ovaj predlog je prihvatila opozicija oličena u Savezu za Srbiju, ali odbila vlast, što mnogo govori o prirodi aktuelne vlasti.\nSvakako se treba što pre vratiti na ovu inicijativu akademika Vladimira Kostića koja nas vodi ka smirivanju i normalizaciji političkih prilika u zemlji, a potom i formiranju prelazne Vlade kao jedinom rešenju da se premosti ovaj period kada nemamo ni Skupštinu ni Vladu. Osnovni zadatak prelazne Vlade bila bi briga o zdravlju građana u vremenu pandemije koja još uvek traje i izbor novog Kriznog štaba, kao i saniranje negativnih posledica po privredu i radna mesta.\nParalelno sa tim trebalo bi da usledi oslobođenje medija i svih nezavisnih državnih institucija od terora izvršne vlasti, kao i stvaranje uslova za slobodne i poštene izbore na svim nivoima za 9-12 meseci. Ovo rešenje donosi preko potreban mir i sigurnost u društvu, vraća poverenje u državne institucije i obnavlja ugroženu demokratiju u Srbiji. To je zasigurno i opredeljenje i nada svakog građanina i patriote koji ne želi da Srbija ide u pravcu daljih građanskih sukoba koje svakodnevno svojim nenormalnim ponašanjem izaziva aktuelna vlast.\nPrethodni tekstRASPAD SISTEMA: Pacijenti se svlačili ispred Doma zdravlja, doktorka supendovana\nSledeći tekstDIPLOMATSKI UDAR: Ruski ambasador odbio da se sastane s Vučićem!\nOBRADOVIĆ: Ako lažiraju broj umrlih od korone – šta su onda...


Broj turista – Bankar.me\nJune 28, 2022 Članci, CRNA GORA, SVE VIJESTI, TURIZAM 0\nOd početka godine do prethodnog petka imali smo 19 sedmica koje su bile procentualno jače nego što je bila posjeta 2019, i nekih šest sedmica koje su bile slabije, kazao je državni sekretar u Ministarstvu ekonomskog razvoja i turizma Damir Davidović.\nAugust 6, 2021 CRNA GORA, SVE VIJESTI, TURIZAM 0\nU Crnoj Gori trenutno boravi oko 192 hiljade turista što je 96 odsto ostvarenog turističkog prometa iz 2019. godine, kazala je za Agenciju Mediabiro direktorica Nacionalne turstičke organizacije Crne Gore (NTOCG) Ana Tripković Marković.\nPrema poslednjim podacima u Budvi boravi oko 65.000 turista, što je na nivou od 92 odsto iz 2019. godine. To tvrde u Turističkoj organizaciji Budve.\nAugust 4, 2021 CRNA GORA, SVE VIJESTI, TURIZAM 0\nJuly 31, 2021 CRNA GORA, SVE VIJESTI, TURIZAM 0\nDecember 1, 2020 CRNA GORA, SVE VIJESTI, TURIZAM 0\nUCrnoj Gori je u oktobru, u kolektivnom smještaju ostvareno 12,56 hiljada dolazaka turista, 89,3 odsto manje u odnosu na isti prošlogodišnji period, pokazuju podaci Monstata.\nJuly 26, 2020 CRNA GORA, SVE VIJESTI, TURIZAM 0\nJanuary 30, 2020 CRNA GORA, SVE VIJESTI, TURIZAM 0\nUkupno 41.390 turista boravilo je u kolektivnom smještaju u decembru prošle godine, što je 29,9 odsto više nego u istom periodu 2018\nOctober 18, 2019 CRNA GORA, SVE VIJESTI, TURIZAM 0\nPrema relevantnim parametrima, pozitivni turistički trendovi nastavljeni su i u drugoj polovini oktobra. Ukupni prihodi od boravišne takse, naplaćeni od početka godine do danas, iznose preko 8,85 miliona eura, što je rast od oko 22% u odnosu na uporedni prošlogodišnji period, podaci su Nacionalne turističke organizacije. “Na današnji dan, prema …


Održana 2. po redu manifestacija “Blace Draincu“ - Topličke Vesti | Topličke Vesti\tOdržana 2. po redu manifestacija “Blace Draincu“ - Topličke Vesti\nAutor Gorica Šegović 18 okt 2018\nBLACE- U Blacu je održana 2. po redu manifestacija “Blace Draincu“ posvećena književniku Radojku Jovanovići, poznatijem kao Rade Drainac, koji je rođen u Trbunju kod Blaca.\nProgramski sadržaj jednodnevne manifestacije bio je raznovrstan i odvijao se u selu Trbunju ispred rodne kuće pesnika Drainca da bi potom bio nastavljen u Kulturnom centru u Blacu koji nosi ime poznatog pesnika.\nUpravo ovde, na mestu gde je svetski poznati književnik rođen svoje i stihove posvećene Draincu govorili su književnici: Dušan Mijajlović Adski, Jovica Đurić Major, Jelena Protić Petronijević i\nMomir Dragićević .\nProgramski omaž posvećen Draincu upotpunili su i članovi recitatorske sekcije Srednje škole “ Blace” koji su govorili Drainčeve pesme.\nIspred lokalne samouprave Opštine Blace prisutnima se obratio pomoćnik predsednika Opštine Blace Zoran Jozić koji je ukazao na veliki značaj postojanja jedne ovakve manifestacije koja je za veoma kratko vreme postala jedna od najznačajnijih manifestacija u Opštini Blace.\nOvo je nešto najmanje što možemo da učinimo za našeg pesnika poznatog širom Srbije i Evrope. Ovo je način da vratimo sećanje na njega i značaj jednog vrednog pesnika podignemo na jedan viši nivo kako bi svima bilo jasno šta je Toplica, Blace i Trbunje iznedrilo i kakav je kvalitet odneo u svet promovišući pre svega svoj rodni kraj, rekao je pomoćnik predsednika Opštine Blace Zoran Jozić u selu Trbunju ispred rodne kuće književnika Rada Drainca.\nKnjiževnik Jovica Đurić Major istakao je da je prijatno iznenađen postojanjem jedne ovakve manifestacije koja ima za cij da sačuva sećanje na jednog od najvećih književnika ne samo naših već i evropskih prostora.\nJelena Petronijević – Protić ističe da je Drainac kosmopolitski orjentisani pesnik koji je imao velike domete.\nToplica i Blace treba da se ponose njime i odlično je što postoji jedna ovakva manifestacija posvećena Draincu koji je za svoji 44 godina života ostavio veliki trag poezije Srbije i čitavog Balkana , istakla je književnica Jelena Petronijević – Protić.\nI ove godine svoj doprinos u programskom delu manifestacije dala je i Srednja škola “ Blace” čiji su učenici zajedno sa gostujućim pesnicima izveli omaž posvećen Draincu.\n-Na ovaj način naši učenici pokazali su koliko vole Drainca I koliko će Drainac ostati u njihovim srcima I kada budu završili srednju školu u Blacu, istakla je prof. srpskog jezika i književnosti Gordana Đorđević.\nPrisutne u selu Trbunju, pred Drainčevom rodnom kućom pozdravila je i direktorka Narodne biblioteke “ Raka Drainac” Slavica Pavličević.\nDalji programski sadržaj nastavljen je u holu Kulturnog centra “ Drainac” u Blacu gde je najpre održana promocija Tematskog zbornika pod nazivom “ Blace Draincu”, potom je svečano otvorena izložba i predstavljeni su nagrađeni likovni i literarni radovi konkursa upriličenog u čast Drainca.\nO tematskom zborniku “ Blace Drainacu” govorile su Mirjana Bojanić Ćirković , doktor filoloških nauka, asistent na teorijsko – metodološkim predmetima studijskog programa Srbistika na Filozofskom fakultetu Univerziteta u Nišu, i Slavica Pavličević direktorka Narodne biblioteke “ Raka Drainac” u Blacu.\nNagrade dobitnicima na konkursima koje u čast Drainca koje su raspisali Narodna biblioteka “ Raka Drainac” u Blacu i kulturni centar “ Drainac” uručivala je zamenica predsednika Opštine Blace Suzana Veljović .\nIspred lokalne samouprave Opštine Blace, zamenica predsednika Suzana Veljović svečano je otvorila i izložbu nagrađenih likovnih i literarnih radova.\nNagradu za najbolji esej u kategoriji starijih od 18 godina dobila je Aleksandra Jovičić iz Leška, nastavnik srpskog jezika i književnosti u osnovnoj školi u Lešku. Ona je ove godine izdala prvu zbirku pesama koja je i nagrađena a takođe piše o eseje.\nSvoje stihove govorili su članovi recitatorske sekcije –Osnovne škole,,Stojan Novaković” Blace, kao i prošlogodišnje dobitnice nagrada na konkursu Natalija Pavličević i Marija Jeftović.\nOd 17 časova prisutni su imali priliku da pogledaju poetsko-teatarski susret “ Blace Drainacu”,\n,, Aprilski kašalj nad poezijom ”- u izvođenju ,,Teatra 13”iz Blaca , u režiji Srđana Živkovića-Siđe i gostujućih pesnika koji su se predstavili i u selu Trbunju.\nKratak url URL: https://toplickevesti.com/?p=86622\n1 komentar za “Održana 2. po redu manifestacija “Blace Draincu“”\n19. oktobra 2018. - 18:31\nBas je bila guzva!\nA i on se obratio!\nLepo organizovano nema sta….


TUGA U PIROTU Sahranjen muškarac koji je ostao bez supruge i ćerke u stravičnom udesu u Bugarskoj\nFoto: Screenshot Nova, privatna arhiva / RAS Srbija\nKraj još svežih humki supruge Svetlane (54) i ćerke Anđelije (16), na novom pazarskom groblju u Pirotu, u četvrtak je sahranjen Marjan Rančić (60), koji je bio za volanom porodičnog "fiata panda" , koji se, 16. avgusta na magistrali kod bugarskog mesta Kočerinovo, na putu za odmor u Grčkoj, sudario sa autobusom bugarskih tablica.\nTom prilikom Marjanova supruga Svetlana ili Ceca kako je znaju svi poginula je na licu mesta, dok je njihova ćerka Anđelija, srednjoškolka, od povreda izdahnula na putu ka bolnici i Blagojevgradu. Majka i kćerka, sahranjene su tačno pre sedam dana, a Marjan se od trenutka sudara, borio za život do pre tri dana , a zatim je i on izdahnuo u Sofiji, tačnije i univerzitetskoj klinici "Sveta Ana".\nOd Marjana ili Makija kako su ga polularno nazivali u gradu i okolini, oprostili su se mnogobrojni prijatelji, rodbina:njegova i Cecina i mnogi još uvek ne veruju da je takva tragedija zadesila porodicu Rančić. Mnogima u tužnoj povorci suze su grunule niz lice, kada se nadomak svežih grobova iz usta Marjanove majke Dafine prolomilo: "Anđela, Ceco evo ide vam i Maki. Bože primi me, šta sam ti zgrešila. Tri groba za sedam dana. Kuća mi je zatvorena!"\n- Ni u najluđim snovima i u najcrnjim pretpostavkama nisam mogao da zamislim da će se ovo dogoditi ovako čestitoj i uglednoj porodici. Sa Makijem smo još od zabavišta zajedno, preko osnovne škole i kasnije sve do četvrtka kada se spremao da u petak 16. avgusta krene na more. Još ne mogu da poverujem da više nećemo raditi i piti kafu zajedno - kaže Veroljub Đurić.\nSaobraćajka koja je uništila porodicu Rančić, dogodila se kada je njihova "panda", na magistralnom putu iz za zada neutvrđenih razloga skrenula na suprotnu stranu i sudarila se sa autobusom. Sudar se desio oko 8 ujutru, svega par sati nakon što su iz Pirota, krenuli na more u Grčku. Malo ko u Pirotu može da se seti slične porodične tragedije, pišu "Novosti".\nDVOJE TINEJDŽERA SE BORE ZA ŽIVOT Direktor Centra za anesteziologiju i reanimaciju: Ovo je najmasovni prijem u Nišu OD BOMBARDOVANJA\nUDES KOD ZRENJANINA Poginule dve osobe, jedna povređena\n"NEIZMERNO SU SE VOLELI, SAD POČIVAJU ZAJEDNO" Sahranjeni verenici stradali u Nemačkoj


Član Predsjedništva BiH Džaferović postupio prateći diplomatske protokole po upitu državne institucije Memorijalnog centra Srebrenica | Srebrenica Memorial Potočari\n„U samom sadržaju pozivnica nigdje nije navedeno da se pozivinica dostavlja u ime institucije Predsjedništva BiH kao cjeline, te je u samom memorandumu pozivnice naznačeno da je pozivnica dostavljena od člana Predsjedništva BiH. Naš mandat i misija je fokusiran na istraživanje i širenje istine o genocidu u Srebrenici, a na tom putu se nikad nismo koristili govorom mržnje, umanjenjem i negiranjem žrtava nebošnjačke nacionalnosti, niti smo ikada slavili ili pravdali osuđene ratne zločince. S tim u vezi, naglašavamo da će i obilježavanje 25. godišnjice genocida u Srebrenici ostati u duhu poruka koje su preživjele žrtve genocida i članovi porodica žrtava genocida slale svakog 11. jula“, poručili su iz Memorijalnog centra Srebrenica.\nIz Memorijalnog centra Srebrenica naglašavaju da pozivnice nikako nisu mogle biti upućene od strane gospodina Džaferovića u privatnom kapacitetu ili u kapacitetu člana Organizacionog odbora 25. godišnjice genocida u Srebrenici, jer protokoli međunarodne diplomatske komunikacije nalažu proceduru po kojoj se i postupilo.\n„Sve upućene pozivnice od strane člana Predsjedništva Bosne i Hercegovine Šefika Džaferovića učinjene na osnovu razgovora sa predstavnicama udruženja žrtava, rukovodstvom Memorijalnog centra Srebrenica kao institucije, te Organizacionim odborom za obilježavanje 25. godišnjice genocida. Napominjemo da se u službenoj komunikaciji između lidera druge države ili međunarodne organizacije slijedi međunarodni protokol, pa je, s tim u vezi državna institucija – Memorijalni centar Srebrenica, odnosno Organizacioni odbor putem člana Predsjedništva BiH, a time dalje koristeći kanale komunikacije diplomatsko-konzularnih predstavništava BiH, provela dostavljanje pozivnica na način kako zahtijevaju norme. Memorijalni centar Srebrenica je u skladu sa Zakonom o Memorijalnom centru ovlašten za obavljanje svih aktivnosti od značaja za rad ove institucije. Također, napominjemo da taj važeći zakon države Bosne i Hercegovine u svom sadržaju deset puta navodi zločin genocida kao pravno utvrđenu i neporecivu činjenicu. Član Predsjedništva BiH Milorad Dodik bi morao poznavati i poštovati važeće zakone države BiH, a svaki pokušaj negiranja genocida ili definiranja zločina genocida u Srebrenici na drugačiji način nego što je to utvrđeno presudama MSP-a, MKSJ-a i Suda BiH, će svakako u budućnosti biti predmet preispitivanja pred domaćim i međunarodnim sudovima za odgovornost zbog govora mržnje i podsticanja na netrpeljivost“, dodaju iz Memorijalnog centra.\n„Koristimo ovu priliku da gospodina Dodika pozovamo da nastavi raditi na pružanju pomoći organizovanju zajedničkog odgovora države BiH na izazove pandemije i uzdrži se od kreiranja vještačkih kriza i manipuliranja temom genocida“, zaključuju iz Memorijalnog centra.


Protesti đaka protiv klimatskih promena od petka 5. aprila i u Srbiji\nFoto: Milica Damnjanović Zantvoort\nGlobalni pokret „Petkom za budućnost“ (#FridaysForFuture), koji je inspirisala sada već šesnaestogodišnja Greta Thunberg iz Švedske, stigao je i u Srbiju. Organizatorke i organizatori najavljuju da će se klimatski protest održati u petak 5. aprila od 16.00 časova u Pionirskom parku u Beogradu.\nPredviđeno je da učesnici protesta „Petkom za budućnost“ budu đaci beogradskih osnovnih i srednjih škola koji će imati dozvolu od roditelja i nastavnika, kao i svi ostali građani i građanke koji budu zainteresovani da se pridruže skupu. U pitanju je miran skup – predviđeno je da učesnici sede na zelenoj površini. Neće biti protestne šetnje, a učesnici tokom trajanja skupa neće napuštati Pionirski park, kažu organizatorke.\nMilica Damnjanović Zantvoort, diplomirani inženjer pejzažne arhitekture i hortikulture i jedna od organizatorki skupa, kaže za Balkan Green Energy News da je prateći rad Grete Thunberg primetila da Srbija nikako da se priključi globalnim protestima protiv klimatskih promena, pa je odlučila da sama pokrene proteste ako se ništa ne desi do 15. marta.\nNa pitanje koliko učesnika očekuje, kaže: „Iskreno, kada sam počinjala ovo, mislila sam da ćemo biti moja mama, komšinica i ja, ali onda su odjednom počeli da nam se pridružuju mladi ljudi i ljudi iz moje struke i sličnih struka i sada očekujemo da bude i više od prvobitno procenjenih 20-100 učesnika“.\nOrganizatorke i organizatori protestom žele da podsete na ciljeve Pariskog sporazuma, ukažu na važnost ograničavanja povećanja prosečne temperature na nivou „znatno ispod 2 stepena Celzijusa”, odnosno napora za ograničavanje povećanja temperature na 1,5 stepeni Celzijusa u odnosu sa predindustrijski nivo.\nZahtevaju se činjenice, hitna klimatska akcija, ekološko obrazovanje\nOrganizatorke i organizatori kažu da je jedan od zahteva protesta objavljivanje činjenica.\n„Mi danas nemamo informacije o stanju naše životne sredine. Svedoci smo zagađenja vazduha, vode i zemljišta ali ne znamo koliko je stanje zaista loše i na koji način ćemo poboljšati situaciju“, navode.\nJedan od zahteva je hitna klimatska akcija. „Želimo da Srbija donese plan za borbu protiv klimatskih promena koja će sadržati mere smanjenja emisija štetnih gasova, plan pošumljavanja i druge, neophodne mere“, kažu iz organizacije.\nTakođe, traži se uvođenje ekološkog obrazovanja na svim nivoima obrazovanja, kako bi se razvila znanja o životnoj sredini i veštine za njeno očuvanje.\nOrganizatorke i organizatori navode sledeća pravila protesta:\nBez rušenja i pravljenja štete na javnoj površini\nBez ostavljanja smeća za sobom\nSkup je neprofitan i takav će ostati\nOrganizatori se pozivaju na nauku i do sada utvrđene činjenice o ubrzanim klimatskim promenama.\nPokret koji je pre godinu dana pokrenula mlada Šveđanka Greta Thunberg danas okuplja srednjoškolce iz više od 130 zemalja. Pre dece iz Srbije, u regionu su se protestu pridružili srednjoškolci iz Hrvatske, Slovenije i drugih zemalja.\nTagovi: Greta Thunberg, klimatske promene, protesti\nPočetna » Vesti » Životna sredina » Protesti đaka protiv klimatskih promena od petka 5. aprila i u Srbiji


Vrhovni sud uskoro o švajcarcima\nM. K.\t 16. oktobra 2016. 19:03\nVrhovni kasacioni sud zauzeće stav povodom sudske prakse u predmetima o stambenim kreditima u švajcarskim francima, saznaje nezvanično „ Politika”. O ovom spornom pitanju, sud će se izjasniti uskoro, posebno posle prve pravosnažne presude koju je u korist vlasnika kredita doneo Apelacioni sud u Novom Sadu.\nStav Vrhovnog kasacionog suda trebalo bi da posluži nižestepenim sudovima koji odlučuju o hiljadama ovakvih predmeta u celoj Srbiji, a sudska praksa, posle toga ubuduće bi bila ujednačena kako se ne bi događalo da neko u Nišu, na primer, dobije spor protiv banke, a u Subotici ga izgubi.\nDa Vrhovni kasacioni sud mora što pre da se izjasni o problemu građana zaduženih u švajcarskim francima nedavno je u intervjuu za „Politiku” izjavio sudija Ustavnog Suda dr Dragiša Slijepčević. On je naglasio da je stav Vrhovnog suda važan da bi se sprečile sve štetne posledice bilo kakvih sporova.\n– Trebalo bi da zauzme jasan stav, da se problem ne bi sveo na to da prvostepeni sud presuđuje jedno, a drugostepeni predmete vraća zbog formalnih razloga – rekao je sudija Slijepčević.\nNa savetovanju sudija koje je pre nekoliko dana održano u Vrnjačkoj Banji opet je bilo reči o bankarskim ugovorima i stambenim kreditima u švajcarskim francima. Vesna Subić, sudija Apelacionog suda u Beogradu, imala je izlaganje o sudskoj praksi, koja se odnosi na ugovore za kredite sa valutnom klauzulom. Ona je ukazala da se za sada razlikuju stavovi prvostepenih i Apelacionog suda kada je reč o tužbama za raskid ugovora.\n– Prvostepeni sudovi smatraju da nema razloga za raskid ugovora zbog izmenjenih okolnosti, dok je Apelacioni sud u Beogradu zauzeo stav da bi trebalo izvođenjem dokaza (veštačenjem) pouzdano utvrditi da li su zbog enormnog skoka deviza u odnosu na dinar, od zaključenja ugovora do podnošenja tužbe, ugovori izgubili osnov. Da li su korisnici kredita u vreme uzimanja ovih zajmova mogli da predvide ovoliki skok švajcarskog franka i da li je promena kursa uticala na njihovu mogućnost da i dalje ispunjavaju svoje obaveze po ugovoru – navedeno je u izlaganju sudije Subić.\nInače, odluke sudova koji odlučuju o ništavosti ovih ugovora sa valutnom klauzulom, odredbi o promenjivoj kamatnoj stopi, ali i tužbama za raskid ugovora zbog izmenjenih okolnosti značajni su, kako se čulo u ovom izlaganju, ne samo zbog građana ili banaka, nego i zbog sudova i sudske prakse koja bi trebalo da se ujednači.\n– Kada je reč o ništavosti ugovora u celini, sudska praksa jeste ujednačena i to tako što sudovi smatraju da su ugovori o dinarskim kreditima sa valutnom klauzulom između građana i banaka punovažni u smislu forme i sadržine, jer ispunjavaju uslove propisane Zakonom o obligacionim odnosima – smatra sudija Apelacionog suda u Beogradu.\nSudska praksa je ujednačena i kada je reč o odredbi o promenjivoj kamatnoj stopi u skladu sa poslovnom politikom banke. Sudovi smatraju da su ove odredbe ništave jer su u suprotnosti sa osnovnim načelima obligacionih odnosa, pre svega jednake vrednosti davanja. Ovlašćenja banke, da visinu kamatne stope u skladu sa poslovnom politikom, obavezu korisnika čini neodređenom i neodredivom.\nPosledica poništaja ove odredbe je da su banke dužne da klijentima vrate razliku za preplaćene iznose, s tim da i dalje postoji razlika u odlukama sudova u kojoj valuti bi trebalo da im vrate novac (dinari ili devize u dinarskoj protivvrednosti na dan isplate). Sudovi se različito odnose i kada je reč o kamati, odnosno da li tužioci imaju pravo na kamatu na svaki pojedinačni mesečni iznos koji su preplaćivali bankama ili na kamatu od dana podnošenja tužbe.\nAutor: A. Petrović – J. Antelj, Politika


Nastavlja se akcija podele besplatnih kanti - www.lobi-info.rs\nNastavlja se akcija podele besplatnih kanti\n23. januara 2015. 24. januara 2015.\nRadnici JKP „Gradska čistoća” će sutra u subotu 24. januara, od 8 h ujutru na teritoriji Borče besplatno podeliti kante za odlaganje kućnog komunalnog otpada.\nStanovnici su u obavezi da dobijene kante ostavljaju ispred svojih kapija kako bi ekipe „Gradske čistoće” mogle da ih isprazne.\nPražnjenje kanti se obavlja jednom nedeljno, počev od 6.30 i to danima posebno određenim za svako naselje, o čemu će sugrađani na licu mesta biti obavešteni.\nAkcija besplatne podele kanti sugrađanima pokrenuta je sa ciljem da se poboljša organizacija odnošenja smeća, a u uskim ulicama zbog nemogućnosti postavljanja kontejnera, da se sugrađanima olakša izbacivanje komunalnog otpada. Takođe, sistem odvoženja smeća iz individualnih kanti znatno utiče i na smanjenje formiranja „divljih” deponija u Beogradu.\nPogon „Gradske čistoće“ opštine Palilula se nalazi u Bulevaru despota Stevana 128c na uglu sa Mitropolita Petra i građani mogu dobiti sve informacije o akciji besplatnih kanti za smeće putem telefona 011/2752-625.\nKante zapremine 240 litara namenjene su isključivo za odlaganje kućnog komunalnog otpada zbog čega JKP „Gradska čistoća” apeluje na njihove nove vlasnike da ih ne koriste za odlaganje šuta, zemlje, pepela ili žara jer će tako fizički ošteti kantu.\nPodsećanja radi, prošle godine je isto organizovana akcija besplatnih kanti za sugrađane iz naselja Popova bara kada je podeljeno više od 400 kanti. Više o tome ovde.\nTom prilikom nisu svi sugrađani dobili kante ali su izrazili veliku želju da ih dobiju čime smo dokazali da mi, građani leve obale Dunava u Beogradu, vodimo računa da naša naselja, ulice, parkovi i zelene povrišine budu uredni i čisti.\nI ovoga puta, kao i što smo obećali, prvi vas obaveštavamo da je akcija nastavljena i da se ponovo vrši podela novih kanti.\n26. januara 2015. u 09:28\nU Borci kao i u drugim naseljima gde ne postoji daljinsko grejanje veliki je problem odlaganje pepela od grejanja na ugalj. Nadlezni bi trebali o tome da razmisle, gde odloziti to, pogotovo sada posle podele tih malih kanti i jednom za svagda resiti taj problem.\nTakodje treba apelovati na ljude da NE odlazu vruc pepeo, neka ostave u metalnoj kanti do sutradan dok se ne ohladi.\nPlasim se da ce sada ti nasi susedi upropastiti svoje kante pa jednostavno uzeti tudje kad se budu praznili .\nGrad će finansirati boravak 1.000 dece u privatnim vrtićima


ABA LIGA "Panteri" slomili Cibonu u produžetku i došli do drugog mesta\nKošarkaši FMP-a savladali su Cibonu na domaćem terenu rezultatom 93:88 (24:22, 20:19, 18:10, 17:28, 14:9) u trećem kolu ABA lige i time potvrdili da se, kao i ostali naši predstavnici, nalazi u sjajnoj formi.\n"Panteri" su imali dosta problema sa gostima iz Zagreba na ovom meču, iako ništa nije odavalo takav utisak nakon tri odigrane četvrtine kada su imali 11 poena prednosti.\nIpak, "Cibosi" su to nadoknadili u poslednjoj deonici, pa je moralo da se odigra dodatnih pet minuta kako bi se dve strane razdvojile.\nU nadoknadi se bolje snašao FMP, te je ubeležio drugu pobedu u regionalnom takmičenju.\nPonovo je u timu Vladimira Jovanovića zapaženu rolu imao Dragan Apić sa 25 poena i šest skokova, koliko je dodao i Marko Jeremić.\nU poraženoj ekipi je bio najefikasniji Dominik Gilber sa 17 poena, a pratio ga je Damir Markota sa 12.


Ministarstvo komunikacija Malezije predlaže usvajanje kritpa kao zakonskog sredstva plaćanja – Kripto.ba\nMinistarstvo komunikacija Malezije predlaže usvajanje kritpa kao zakonskog sredstva plaćanja\nMalezijsko Ministarstvo komunikacija i multimedija, predlaže da država usvoji kriptovalute kao legalno sredstvo plaćanja, da bi se pomoglo mlađim generacijama.\nDatuk Zahidi Zainul Abidin, zamjenik ministra za komunikacije i multimedije, rekao je Parlamentu u ponedeljak da država treba da reguliše kriptovalute, kao legalno sredstvo plaćanja.\nMalezijski ministar kaže da kripto treba da bude legalno sredstvo plaćanja\nMalezija bi mogla biti sledeća država, nakon El Salvadora, koja bi mogla usvojiti kripto kao legalno sredstvo plaćanja.\nZamjenik ministra je rekao da bi nacija trebala usvojiti kriptovalute kao legalno sredstvo plaćanja, da bi se podržale mlađe generacije, koje predstavljaju najaktivnije korisnike tehnologije.\n„Nadamo se da će vlada pokušati da legalizuje ovu stvar, da bismo mogli proširiti učešće mlađih ljudi u kriptovalutama, kao legalnom sredstvu plaćanja i da bismo im pomogli u smislu potrošnje energije i slično,“ izjavio je pred Parlamentom u ponedeljak, prema objavi lokalne novinske agencije Harian Metro.\nIako je Zahidi potvrdio da finansijska regulativa spada pod nadležnost Ministarstva finansija, Komisije za hartije od vrijednosti Malezije i banke Negara Malaysia, takođe je otkrio da Ministarstvo komunikacija i multimedija istražuje načine da poveća uključivanje mladih u kripto industriju.\nZauzimajući drukčiji stav nego ministar komunikacija i multimedija, zamjenik ministra finansija, Yamani Hafez Musa, je izjavio još početkom mjeseca marta, da je plaćanje u kriptovalutama ilegalno u ovoj državi. „Generalno, digitalna sredstva ne predstavljaju dobro skladište vrijednosti i sredstvo razmjene. To je zbog toga što su digitalna sredstva podložna volatilnoj fluktuaciji cijene zbog špekulativnih investicija, riziku od krađe zbog hakerskih napada i nedostatku skalabilnosti,“ rekao je.\nU januaru, malezijska Centralna banka, Bank Negara Malaysia, navodno je izjavila za Bloomberg, da razmatra mogućnost izdavanja vlastite digitalne valute, što bi moglo biti pokazatelj da država nema plan da uvede Bitcoin ili druge kriptovalute kao legalno sredstvo plaćanja.\nUprkos izvještajima iz mnogih zemalja, kao i zvaničnika koji signaliziraju namjeru da uvedu Bitcoin kao legalno sredstvo plaćanja, za sada je El Salvador jedina država koja je uspjela da povuče okidač.


Predmet revizije je Godišnji finansijski izvještaj Socijalističke narodne partije za 2013. godinu. Cilj revizije godišnjeg finansijskog izvještaja političke partije jeste: provjera istinitosti i vjerodostojnosti finansijskih izvještaja; primjena zakona i drugih propisa vezanih za organizaciju i finansijsko računovodstveno poslovanje; pravilnost sticanja prihoda; pravilnost izvršenja rashoda, odnosno provjera da li su finansijska sredstva korištena isključivo za ostvarenje ciljeva utvrđenih programom i statutom političke stranke kao i pravilnost izvršenja drugih transakcija.\nNa bazi sprovedenih revizija, utvrđenog činjeničnog stanja i razmatranja izjašnjenja subjekata revizije na preliminarni izvještaj DRI, nadležni Kolegijum, u sastavu Nikola Kovačević, član Senata - rukovodilac Kolegijuma i dr Branislav Radulović, član Senata - član Kolegijuma, izražava uslovno mišljenje na Godišnji finansijski izvještaj. zbog revizijom utvrđenih nepravilnosti i propusta prezentiranih u Izvještaju.\nRevizijom su utvrđene sljedeće nepravilnosti koje su rezultirale izricanjem uslovnog mišljenja: neevidentiranje prihoda i rashoda po osnovu izbornih kampanja i neiskazivanje istih u Godišnjem finansijskom izvještaju za 2013. godinu; pogrešno evidentiranje pojedinih finansijskih transakcija i nedosljednosti u primjeni propisa kojima je uređeno vođenje poslovnih knjiga i računovodstvenih evidencija.\nRevizijom je takođe utvrđeno da je subjekt revizije realizovao ili djelimično realizovao veći dio preporuka datih u Izvještaju DRI za 2012. godinu.\nKonačan izvještaj o reviziji Godišnjeg finansijskog izvještaja Socijalističke narodne partije Crne Gore za 2013. godinu zvanično je objavljen na web stranici Državne revizorske institucije.\nIzvještaj o reviziji Godišnjeg finansijskog izvještaja Socijalističke narodne partije Crne Gore za 2013. godinu\nMore in this category: « Objavljen Izvještaj o reviziji Godišnjeg finansijskog izvještaja „Monteput“ d.o.o. Podgorica za 2013. godinu\tObjavljen Izvještaj o reviziji Godišnjeg finansijskog izvještaja Demokratske partije Socijalista Crne Gore za 2013. godinu »